Adakah Memiliki Ijazah Menjanjikan Kejayaan Masa Depan?

Artikel kali ini adalah hasil penulisan oleh salah seorang penyumbang kepada majalah Forbes, iaitu Erika Andersen yang diterjemahkan ke dalam bahasa Melayu. Moga bermanfaat untuk semua.

Saya mempunyai 3 orang anak. Salah seorang daripadanya mempunyai segulung sarjana dalam Masters of Science in Teaching, seorang lagi baru sahaja menamatkan universiti dalam bidang perubatan, dan anak bongsu saya berhenti belajar ketika di tahun 2 universiti.

Namun, anak bongsu saya bakal membuka sebuah kafe dan bar di Brooklyn,  New York City.  Seperti yang saya fikirkan, mempunyai ijazah tidak menjanjikan kejayaan, tidak mempunyai ijazah tidak juga menjanjikan kegagalan.

Saya baru sahaja membaca sebuah artikel di Forbes, iaitu 'Ten Smart Things I Learned From People Who Never Went to College' oleh David DiSalvo. Di dalam artikel tersebut, David menyebut tentang kebijaksanaan orang yang beliau kenal, termasuklah saudara-mara beliau, yang tidak pernah belajar di universiti.

Saya perasan kebanyakan daripada isi-isi di dalam senarai artikel beliau boleh jadi diajar kepada beliau oleh mereka yang sebenarnya telah belajar di universiti.

Dalam kata lain, kebijaksanaan, pemahaman dan kecerdasan bukanlah ada kaitan dengan berapa lama tempoh kita belajar di institusi pendidikan.

Saya selalu berfikir, terutamanya di Amerika Syarikat, kita terlalu bergantung dengan tempoh masa seseorang belajar di sekolah atau universiti sebagai kayu pengukur kepandaian seseorang, atau kebolehan seseorang bekerja.

Jangan salah faham, sesetengah karier pastinya memerlukan pengajian yang mendalam serta terperinci, umumnya bagus sekiranya dipelajari di persekitaran seperti universiti.

Saya gembira melihat anak perempuan tiri saya belajar di salah sebuah universiti perubatan yang bagus, dan beliau mengambil banyak subjek sains ketika di sana. Memang tidak dapat saya bayangkan bagaimana beliau boleh menjadi doktor yang baik tanpa asas pengajian di universiti.

Namun, bagi perkerjaan-pekerjaan lain, kita selalu mempunyai tanggapan bahawa ijazah adalah suatu keperluan walaupun ia sebenarnya tidak membantu.

Contohnya, beberapa tahun lalu, saya bekerja bersama Jabatan Sumber Manusia di Taco Bell (rangkaian restoran makanan) bagi menghasilkan sebuah kurikulum pengurusan untuk pengurus stor.

Saya bekerja dengan Direktor Sumber Manusia yang bertanggungjawab terhadap projek tersebut. Beliau sangat komited terhadap idea bahawa ijazah universiti perlu dijadikan kelayakan minima.

Apabila saya mempersoalkan tentang keperluan kelayakan tersebut, rasional beliau adalah memiliki segulung ijazah membawa maksud seseorang itu mempunyai komitmen untuk belajar, dan mempamerkan suatu tahap kecerdasan yang diperlukan bagi pekerjaan tersebut.

Saya tidak bersetuju dengan idea tersebut. Saya menarik keluar 2 permohonan dan meletakkan bersebelahan. Satu permohonan adalah daripada seorang graduan lelaki berusia 23 tahun yang mempunyai pengalaman 1 tahun sebagai kerani jualan runcit, dengan rujukan yang tidak meyakinkan.

Seorang lagi adalah seorang wanita kulit hitam berusia 31 tahun yang hanya mempunyai pendidikan sekolah menengah namun mempunyai pengalaman 8 tahun dalam industri servis makanan, 2 tahun sebagai pengurus, dengan rujukan yang sangat baik.

Saya bertanya kepada Direktor tersebut, "Sekiranya anda letak sebelah kelayakan ijazah, calon manakah yang lebih layak?". Dengan keengganan, beliau bersetuju wanita tersebut adalah calon yang lebih baik daripada banyak segi.

Saya juga perasan disebabkan kita terlalu menekankan keperluan ijazah, mereka yang tidak pernah ke universiti pasti berasa teruk, dan kehilangan keyakinan diri ini akan menjadi penghalang kepada kejayaan mereka.

Saya mempunyai calon yang meminta maaf kerana tidak mempunyai ijazah, sedangkan apa yang perlu mereka lakukan adalah fokus kepada pengalaman dan skil serta pengetahuan yang dimiliki daripada kerja sebelum ini.

Akhir sekali, saya yakin terdapat mereka di luar sana yang merasakan bahawa universiti bukanlah tempat terbaik untuk mereka belajar, dan saya adalah salah seorang daripada mereka.

Saya meninggalkan universiti ketika di tahun akhir, dan telah membina sebuah kehidupan yang indah dan berjaya untuk diri saya. Begitu juga dengan anak bongsu saya.

Beliau datang kepada saya ketika berada di tahun 2 dan berkata, "Ibu, semua ini buang masa dan duit ibu saja. Ini bukanlah cara terbaik untuk saya belajar menjadi seorang dewasa,"

Beliau meninggalkan universiti, dan terus bekerja di restoran, dan kini beliau bakal membuka sebuah restoran beliau sendiri bersama 2 orang rakan kongsi. Beliau jenis yang belajar melalui praktikal.

Selain itu, beliau membentuk hubungan baik dengan orang daripada pelbagai latar belakang dan memperolehi banyak pengalaman dan skil yang beliau mahukan melalui pembacaan, perbualan dan pemerhatian.

Jadi, belajarlah di institusi pendidikan sekiranya anda mahu melakukan sesuatu yang memerlukan pembelajaran yang boleh diperolehi di sana.

Tetapi sekiranya anda tidak berkemampuan ke universiti, atau perlu menyara keluarga, jangan berasa teruk dan malu. Jangan biarkan ia menjadi penghalang.

Anda masih boleh belajar, berkembang dan membina kehidupan yang baik untuk diri anda, dan menjadi inspirasi kepada mereka di sekeliling anda.

Bagi penulis sendiri, proses pembelajaran sebenarnya bukan ada di sekolah mahupun universiti sahaja. Proses pembelajaran itu ada di mana-mana, dan selagi kita hidup, kita akan terus belajar. Akan ada sahaja benda baru yang boleh kita belajar.

Tidak semua daripada kita mempunyai peluang untuk melanjutkan pengajian ke universiti. Mempunyai ijazah tidak bermaksud kita pandai ataupun layak dalam sesuatu bidang.

Sekiranya anda memiliki ijazah, tahniah. Dan sekiranya sebaliknya, jangan berasa rendah diri. Berdasarkan sejarah, ramai mereka yang tidak ke universiti, ataupun ke universiti tetapi tidak menamatkan pengajian tetap berjaya dalam hidup.

Contoh yang paling umum adalah Bill Gate, Steve Jobs, Mark Zuckerberg dan ramai lagi. Mereka tidak mempunyai ijazah, namun mereka tahu akan hala tuju hidup mereka, apa yang mereka kejar dan mahukan.

"Mereka ini pandai dan genius boleh lah." Ini adalah kata-kata mereka yang malas dan tidak mahu berjuang. Ketiga-tiga mereka berjaya bukan disebabkan mereka bijaksana, mereka berjaya kerana mereka mempunyai semangat dan daya juang yang tinggi untuk berjaya dan tidak takut untuk gagal.

Contoh rakyat Malaysia yang berjaya walaupun tanpa ijazah adalah Tan Sri Syed Mokhtar Al-Bukhari. Beliau hanya mempunyai sijil SPM sahaja. Beliau berjaya kerana beliau mahu berjaya. Usaha, usaha dan terus berusaha walaupun banyak kali gagal. Banyak yang akan dipelajari daripada kegagalan.

Di sini penulis ingin tegaskan, ilmu ada di mana-mana. Namun, itu bukanlah alasan untuk berhenti sekolah atau universiti serta-merta. Sekiranya anda rasakan universiti adalah tempat anda, makan teruskanlah. Jika bukan, lakukanlah sesuatu

Berbalik kepada persoalan tajuk artikel ini. Adakah memiliki ijazah menjanjikan kejayaan masa depan? Bagi penulis, jawapannya adalah TIDAK. Namun terpulang kepada pendapat masing-masing.

Dalam situasi lain, seorang murid yang mendapat 6A mahupun 8A dalam UPSR tidak membawa maksud beliau akan mendapat semua A bagi peperiksaan PT3 dan SPM. Begitu juga untuk situasi sebaliknya. Untuk skor dalam kedua peperiksaan ini, beliau perlu terus berjuang dan berusaha.


5 Fakta dan Sejarah Menarik Mengenai Tembok Besar China

Sekiranya anda berkemampuan daripada segi kewangan, pergilah ke China dan lawatilah Tembok Besar China. Anda pasti kagum. Tembok Besar China merupakan salah satu binaan yang tersenarai dalam senarai 7 keajaiban dunia ciptaan manusia.

dan banyak lagi. Kali ini, kami di iluminasi ingin berkongsi beberapa fakta dan sejarah menarik mengenai Tembok Besar China ini.

Mengikut banyak kajian, panjang keseluruhan tembok ini sebenarnya melangkaui 21,000km! Ini jauh meninggalkan pesaing-pesaing binaan terpanjang manusia yang lain seperti Grand Canal, Lebuh raya Pan-American dan Tembok Dingo, binaan tembok sepanjang 5600km di Australia yang dibina pada tahun 1880-an bagi membendung penyebaran wabak arnab pada ketika itu.

Walau bagaimanapun, binaannya yang terlalu panjang ini menyukarkan tembok ini untuk terus dipelihara. Akibat daripada perubahan cuaca dan peredaran masa, sebahagian besar daripada binaan tembok ini berada dalam keadaan teruk malah ada yang sudah runtuh.

Mengikut kajian yang dijalankan oleh Great Wall of China Society pada tahun 2014 mendapati hanya 8.2% daripada bahagian tembok ini berada dalam keadaan baik, 74.1% daripadanya berada dalam keadaan teruk manakala selebihnya musnah sama sekali. Pada masa kini, hanya kira-kira 8851km daripada tembok ini masih berdiri teguh.

Mengikut sejarah, tempoh pembinaan tembok ini dianggarkan mengambil masa selama 1700 hingga 2000 tahun! Suatu tempoh yang sangat lama dengan mengambil kira kekurangan teknologi pada zaman dahulu. Pembinaan tembok ini juga dilakukan secara berperingkat dan mempunyai banyak cabang atau seksyen.

Tujuan utama pembinaan tembok ini adalah sebagai benteng pertahanan daripada serangan musuh dari luar. Maka, setiap pemerintah akan terus mengarahkan penambahan pembinaan tembok besar ini mengikut keperluan masing-masing bagi mempertahankan negara daripada musuh. Proses pembinaan tembok ini juga merupakan satu proses yang rumit, sukar dan berisiko tinggi memandangkan tembok ini dibina di lereng-lereng bukit.

Dengan tempoh pembinaan yang melangkaui 1700 tahun dan kurangnya penggunaan teknologi pada zaman tersebut, maka semestinya banyak tenaga buruh diperlukan bagi pembinaan Tembok Besar China ini. Dianggarkan 1 juta manusia telah terkorban semasa pembinaan tembok ini. Mereka yang terkorban ini kemudiannya akan ditanam disitu juga.

Sementara itu, buruh kasar yang terlibat dalam pembinaan tembok ini kebanyakannya terdiri daripada hamba, banduan dan pelaku jenayah. Malah, semasa pemerintahan Maharaja Qin, dianggarkan 300 000 orang tentera telah dikerah sebagai buruh kasar bagi membina tembok ini.

Binaan yang panjang dan besar ini semestinya memerlukan bahan binaan yang sangat banyak. Dianggarkan 3.8 bilion bongkah batu-bata digunakan bagi membina keseluruhan Tembok Besar China ini.

Menariknya, satu kajian yang dilakukan oleh sekumpulan saintis mendakwa bahawa penggunaan beras pulut dan kapur dalam penghasilan batu-bata yang digunakan merupakan antara kunci rahsia bagaimana binaan tembok ini kekal utuh sehingga ini. Sifat beras yang melekat dan lembut ini dikatakan mampu menghasilkan bongkahan batu-bata yang sangat padu dan mampu menahan gegaran gempa bumi.

Kini, Tembok Besar China menjadi salah satu tempat yang wajib dikunjungi bagi pelancong dari luar negara yang datang ke China. Sekiranya anda ingin melawati tembok ini, terdapat beberapa kawasan yang telah dibangunkan dan dipelihara untuk tujuan pelancongan.

Antara kawasan yang popular dan dipelihara untuk tujuan pelancongan adalah Badaling. Kawasan secara rasminya dibuka kepada pelancong pada tahun 1957 dan kawasan ini menjadi pilihan kebanyakan pelancong kerana lokasinya yang paling dekat dengan Beijing. Malah, setiap tahun terdapat sebuah acara marathon yang diberi nama Great Wall Marathon dianjurkan di Tembok Besar China dengan penyertaan kira-kira 2500 pelari dari pelbagai buah negara.


5 Apartment Paling Sempit Di Dunia

Baru-baru ini kecoh video Dato' Aliff Syukri memaki hamun kontraktor yang melakukan kerja pembinaan rumahnya kerana dikatakan tidak puas hati. Berdasarkan video tersebut, kita boleh melihat rumah beliau dari jarak dekat.

Dikatakan harga rumah tersebut yang seperti sebuah istana mencecah RM20 juta. Dan walaupun kita hanya mampu tengok sahaja rumah beliau, kita patut bersyukur dengan tempat tinggal kita yang dimiliki sekarang.

iluminasi.com ingin berkongsi 5 apartment yang paling sempit di atas muka bumi.

Agak kecil bagi kawasan seluas 75 kaki persegi untuk dijadikan sebuah bilik, apatah lagi apartment. Apartment ini mempunyai dua fakta pelik. Pertama ia terletak di Manhattan, iaitu antara salah satu bandar paling mahal di dunia.

Kedua, ia merupakan antara apartment paling kecil di dunia. Namun, harganya tidaklah sekecil mana. Sewa setinggi RM3,250 sebulan dikenakan bagi apartment yang tidak disediakan kemudahan asas seperti air dan dapur. Malah, 3 apartment bersebelahan berkongsi bilik air yang terletak di luar.

Jika dilihatkan, ia lebih kelihatan seperti laluan masuk, bukan sebuah apartment. Namun, ia adalah lebih baik daripada apartment yang lain dalam senarai ini. Menurut seorang penyewa yang juga seorang arkitek, Luke Clark Tyler, beliau boleh dapatkan apartment lebih besar namun menyukai ruang yang kecil ini.

"Saya pernah tinggal di Kenya di tempat separuh saiz dari apartment ini, dan diperbuat daripada lumpur. Jadi, bagi saya, ini sudah memadai,".

Terletak di London, ia merupakan apartment paling kecil di benua Eropah. Apa yang lebih menarik, seperti apartment di Manhattan, harganya tersangat mahal. Ini adalah kerana ia terletak di Knightsbridge, sebuah kawasan elit termahal di London.

Dengan saiz sekecil ini, ia tak ubah seperti sebuah stor di rumah anda. Sebelum ini, ia merupakan stor untuk menyimpa penyapu. Namun ia dijadikan apartment pada tahun 1987. Ia sangat sesuai bagi mereka yang menyukai ruang kecil, menghabiskan kebanyakan masa diluar dan tidak menerima tetamu.

Pemilik apartment ini, Ray Barker membelinya dengan harga RM650,000 pada tahun 2006, yang mana nilai sebenarnya mencecah RM1.44 juta. Jika di Malaysia, anda boleh dapatkan sebuah banglo dengan harga ini. Namun, ada orang yang sukakan ruang sekecil ini.

Bagi antara salah satu bandar paling kaya di dunia, ia merupakan perkara biasa untuk melihat saiz apartment sebesar ini. Malah, ada yang lebih kecil. Menurut Society for Community Organization, ketika ini, lebih daripada 100,000 penduduk di Hong Kong tinggal dalam apartment seluas 40 kaki persegi.

Saiz ini lebih kurang saiz sel di penjara, dan biasanya disewa oleh lebih daripada seorang. Apartment seperti ini biasanya didiami oleh keluarga yang mempunyai 2 orang anak. Ia masih boleh didiami dengan baik jika bijak menyusun perabot di dalamnya. Bagi mereka yang mempunyai ahli keluarga yang ramai, mungkin agak sesak.

Berdasarkan saiz, apartment ini boleh dikatakan separuh daripada sel penjara. Terletak di tengah-tengah Hong Kong, ia hanya mampu memuatkan sebuah katil bujang, itu sahaja. Bagi anda, mungkin ia cukup untuk dijadikan sebuah almari pakaian, namun di Hong Kong ia merupakan sebuah apartment.

Walaupun kecil, ia hanya dilengkapi penghawa dingin dan akses internet. Dan jika anda bernasib baik, apartment anda mempunyai tingkap. Pintu tak dapat dibuka sepenuhnya kerana terhalang oleh katil. Sewa bulanan bagi apartment kecil ini adalah RM1,560. Dan ia tidak sesuai bagi mereka yang bertubuh besar, kerana anda pasti akan terseksa.

Tak dapat dibayangkan perasaan tinggal di apartment ini, boleh kena tekanan jiwa.

Dan apartment, atau mungkin tak layak dipanggil apartment, mungkin bilik lebih sesuai, juga terletak di Hong Kong. Jika anda merungut melihatkan apartment lain di atas, mungkin akan ada sedikit keinsafan apabila melihat apartment ini.

Merupakan sangkar 4 x 4 meter, "rumah" seperti ini wujud bermula tahun 1950. Ia disusun di atas satu sama lain, dan kebanyakan penyewanya adalah lelaki bujang. Mereka tidak berkahwin dan tidak mempunyai anak. Hidup dengan bantuan kerajaan, mereka hanya mampu untuk menyewa rumah ini dengan sewa RM680 sebulan.

Tak banyak yang anda boleh lakukan, selain daripada tidur. Namun disebabkan terlalu banyak pepijat, tilam tidak digunakan, sebaliknya menggunakan buluh atau alas yang keras.

Baju dibasuh menggunakan baldi, dan tandas dikongsi. Namun, ia dilengkapi dapur dan sink. Dinding pula menjadi coklat akibat habuk-habuk yang terkumpul bertahun lamanya.

P/S : Pasti anda rasa bersyukur dapat tidur nyenyak dalam rumah anda sekarang, walaupun tak semewah Dato Alif Syukri, kan?


5 Alasan Lucu Individu Mahu Jadi Banduan Penjara

Pasti ramai yang tak mahu kerana kita tidak mahu kehidupan kita dikawal dengan kurungan dan jadual diaturkan oleh pihak lain. Namun, ada kalanya muncul individu-individu yang merasakan hidup dalam penjara lebih baik berbanding bebas, atas faktor yang mereka sendiri rasakan sesuai.

Berikut adalah 5 kes individu yang secara sengaja mahu masuk ke penjara atas sebab-sebab yang mereka sendiri cipta.

Jamaine Makepeace penat menjadi seorang gelandangan dan dia mengimpikan kehidupan dalam penjara, yang membolehkan dia hidup dalam suasana lebih selamat dan tenteram. Jamaine akhirnya memilih untuk memecahkan beberapa tingkap di bangunan pejabat daerah di kawasan Troy, Portsmouth serta tingkap sebuah kereta yang berdekatan, dengan harapan dia akan dipenjarakan sekurang-kurangnya setahun.

Saksi kejadian terkejut apabila mendapati Jamaine dengan suka rela menyerahkan dirinya ditangkap semasa ketibaan polis dan menurut laporan polis, Jamaine mengaku dia penat tidur di jalanan dan meminta belas kasihan orang ramai. Jamaine ditangkap dan disabitkan kesalahan kerosakan berjumlah $2400 dan dihukum penjara.

Insiden itu bukan kali pertama Jamaine melakukan tindakan sama. Dia pernah ditangkap beberapa kali dan dipenjarakan dalam tempoh yang lebih singkat, kerana bagi Jamaine jelas - hidup di penjara lebih mewah. (rujukan)

Kisah ini pula mengisahkan tentang seorang lelaki berumur 41 tahun pada tahun 2013, yang tidak dinamakan. Pernah menjadi banduan, beliau pernah mengalami pergaduhan sehinggakan mengalami kerosakan dalam otak dan jika tidak dirawat, akan menyebabkan kematian. Jadi pihak hospital pun mengaturkan sesi pembedahan bagi beliau, namun nasib beliau kurang baik. Dia dibebaskan dari penjara beberapa minggu sebelum pembedahan.

Apabila dibebaskan, lelaki ini mendapati dirinya tidak lagi mendapat perlindungan insurans yang ditawarkan pada seorang banduan dan menyebabkan dia terpaksa membayar sendiri kos pembedahan. Terdesak untuk rawatan, lelaki itu masuk ke sebuah pasaraya, mencuri krim pelembap kulit dan memastikan pengawal keselamatan menangkap beliau mencuri. Dia senyum pada pengawal sebelum ditangkap.

Dalam perbicaraan, lelaki itu meminta Hakim menjatuhkan hukuman penjara satu tahun padanya, kerana dia perlu mendapatkan rawatan. Hakim itu membenarkan permintaan beliau dan menjatuhkan hukuman 14 bulan. (rujukan)

Etta Lopez mengalami masalah ketagihan merokok yang kronik. Cubaan untuk berhenti beberapa kali telah dilakukan namun tidak berhasil, jadi Etta memilih untuk dipenjarakan bagi membolehkan dia lebih mudah berhenti merokok dalam penjara.

Bagi mencipta sebab untuk dipenjarakan, Etta memilih untuk menahan seorang pegawai polis bernama Matt Campoy yang baru habis bertugas berdekatan dengan Sacramento County Jail, tempat pegawai itu bertugas. Etta dikatakan tiba-tiba muncul dan berdiri di hadapan pegawai tersebut, lalu menamparnya tanpa sebab.

Apabila tuduhan dibacakan, Etta hanya mendengar dengan tenang dan menceritakan secara terperinci rancangannya pada pihak perbicaraan. Impian Etta tercapai setelah dia didapati bersalah menyerang seorang pegawai polis dan dihukum penjara selama 63 hari. Cukuplah kot untuk dia benar-benar berhenti merokok. (rujukan)

Dua orang remaja yang berusia 13 dan 14 tahun, berasal dari Manitoba, Kanada merindui seorang rakan mereka yang kini terpaksa meringkuk di penjara. Oleh kerana terlalu rindu dan tidak ada peluang melawat, mereka pun terpaksa mencari jalan lain untuk menemui rakan mereka.

Kedua-dua remaja itu pun memecah masuk ke dalam pejabat Royal Canadian Mounted Police pada 21 Julai 2013 lalu membakar bangunan tersebut. Setelah disiasat dan dikenalpasti sebagai suspek kejadian, kedua-dua remaja tersebut mengakui mereka melakukan tindakan tersebut kerana mahu dimasukkan ke dalam Manitoba Youth Center, yang menempatkan rakan mereka.

Siasatan lebih mendalam mendapati, rakan mereka yang dipenjarakan juga melakukan jenayah yang sama - dia didapati bersalah membakar bangunan lain. (rujukan)

Satu masalah yang berlaku di Jepun ketika ini, berkenaan kenaikan statistik jenayah yang dilakukan oleh mereka yang berumur 60 tahun ke atas. Apa yang memeranjatkan, hampir 40% daripada warga tua yang ditangkap, memang dengan sengaja mengulangi jenayah sama supaya mereka kembali ditangkap.

Modus operandi ramai warga tua Jepun untuk ke penjara pula, adalah dengan melakukan kes kecurian di kedai runcit dengan niat untuk ditangkap. Ini berikutan kos sara hidup bagi seorang pesara di Jepun agak tinggi berbanding dengan jumlah pencen yang mereka perolehi.

Lagipun, penjara di Jepun agak selesa dan selamat bagi mereka yang dimasukkan ke dalamnya. Oleh kerana itulah semakin ramai warga tua Jepun memilih untuk menghabiskan usia mereka dalam penjara, kerana mereka tidak lagi dibebankan dengan masalah kewangan yang tak berkesudahan. (rujukan)


Sejarah Pemilikan Alaska oleh Amerika Syarikat

Sebelum ini, kami pernah menulis serba sedikit perbezaan antara kawasan Artik dan Antartika. Kawasan Artik atau Kutub Utara merupakan sebuah kawasan yang luas dan meliputi beberapa buah tempat seperti Alaska, Tromso (Norway), Murmansk (Rusia) dan Salekhard (Russia).

Kali ini, kami ini berkongsi sejarah menarik mengenai Alaska dan bagaimana Amerika Syarikat boleh mendapat penguasaan ke atas kawasan ini yang menjadi perebutan suatu ketika dahulu. Menariknya, walaupun Amerika Syarikat terkenal sebagai sebuah negara besar penjajah pada ketika dahulu, pemilikan ke atas Alaska adalah melalui perjanjian pembelian daripada negara Rusia!

Pendudukan pihak Rusia di Alaska bermula apabila Grigory Ivanovich Shelikhov bersama syarikatnya Shelikhov-Golikov Company tiba di Pulau Kodiak pada tahun 1784. Syarikatnya menjalankan bisnes penjualan kulit binatang. Setibanya disitu, beliau membunuh beratus orang penduduk asal kawasan tersebut yang berasal dari etnik Koniag sebelum membina penempatan tetap orang Rusia yang pertama disana.

Menjelang 1788, penempatan tetap orang Rusia ini sudah mula berkembang di serata Alaska, menandakan penguasaan pihak Rusia di kawasan ini daripada penghujung 1700-an sehinggalah tahun 1867, tahun dimana ianya dijual kepada Amerika Syarikat.

Walaupun Alaska merupakan sebuah kawasan yang luas, pihak Rusia akhirnya bersetuju untuk menjualnya kepada Amerika Syarikat atas beberapa sebab. Kos kewangan dan bantuan logistik ke atas Antartika menjadikannya satu liabiliti ke atas Rusia.

Selain itu, pada ketika itu Rusia sedang dibelenggu dibelenggu kemelut hutang selepas Perang Crimean (1853–56). Penjualan Alaska kepada Amerika Syarikat ini sedikit sebanyak dapat mengurangkan bebanan hutang yang dihadapi mereka.

Selain itu, walaupun pihak Rusia mempunyai hubungan yang baik dengan etnik Aleut disana, pendudukan mereka ke atas Alaska ditentang oleh etnik Tlingit sehingga berlaku banyak konflik dan serangan ke atas pihak Rusia. Fokus kerajaan Rusia pada ketika itu yang lebih memfokuskan penguasaan ke atas negara-negara Asia menguatkan lagi alasan mengapa mereka perlu melepaskan dan menjual pemilikan ke atas Alaska kepada Amerika Syarikat.

Pada 30 Mac 1867, pihak Amerika Syarikat akhirnya secara rasmi telah menandatangani perjanjian pembelian Alaska dengan pihak Rusia. Perjanjian ini telah ditandatangani oleh Setiausaha Kerajaan Amerika Syarikat WIlliam Seward manakala pihak Rusia pula diwakili oleh Menteri Rusia ke Amerika Syarikat, Edouard de Stoeckl.

Mengikut perjanjian ini, Rusia secara rasminya menjual Alaska kepada Amerika Syarikat pada harga $7.2 juta atau bersamaan kira-kira RM30 juta. Pembelian ini ditentang oleh banyak pihak memandangkan harganya yang boleh dikatakan agak mahal pada ketika itu, selain ketidaktentuan pulangan modal memandangkan tiada sumber asli yang terdapat di Alaska.

Berikutan pembelian ini, Alaska diletakkan di bawah pentadbiran  Jabatan Perbendaharaan Amerika Syarikat dan dikawal rapi oleh pihak tentera Amerika Syarikat sehingga Jun 1877. Kebanyakan rakyat Rusia yang menetap di Alaska bukanlah penduduk tetap disitu dan telah kembali semula ke Rusia berikutan penjualan Alaska kepada pihak Amerika Syarikat.

Sementara itu, penduduk yang mengambil keputusan untuk terus kekal menetap di Alaska diberi pilihan untuk memohon kerakyatan Amerika Syarikat. Akhirnya pada tahun 1884, sebuah jawatan kuasa kerajaan ditubuhkan untuk mentadbir Alaska setelah kawasan tersebut diiktiraf sebagai sebuah daerah.

Pada 3 Januari 1959, Alaska akhirnya diangkat dan diiktiraf sebagai sebuah negeri yang ke 49 dalam kesatuan negara Amerika Syarikat. Dari segi geografi, Alaska merupakan negeri yang terbesar di Amerika Syarikat.

Kajian-kajian terkini mendapati bahawa Alaska sebenarnya kaya dengan sumber-sumber asli seperti kayu, emas, tembaga dan minyak. Malah, ada pihak yang berpendapatan bahawa sumber-sumber ini mampu memberi pulangan produk negara kasar sebanyak $40 bilion atau lebih.

Walau bagaimanapun, ada pihak yang berpendapat bahawa keluasan Alaska yang sangat luas menyukarkan penguasaan penuh ke atasnya, selain meningkatkan kos logistik. Terdapat juga info mengatakan bahawa rakyat disana bebas mengambil 90% daripada keuntungan hasil bumi disana sementara Amerika Syarikat hanya mendapat 10% daripada keuntungan yang diperolehi.


Ed Sheeran : Kisah Budak Gagap "Nerd" Yang Menggegarkan Dunia

Tak usah diperkenalkan lagi, hampir seluruh dunia mengenali siapa jejaka ini. Beliau boleh dikatakan penyanyi pop yang paling terkenal dalam sejarah. Lagu-lagunya kedengaran di corong-corong radio setiap hari dan menjadi siulan setiap kategori umur.

Beliau bukan sahaja menjadi kegilaan dan pujaan gadis-gadis belasan tahun, malah menjadi idola kepada jejaka juga. Tiket konsertnya habis dijual hanya dalam beberapa minit.

Namun, disebalik kejayaan yang dikecapi Ed, beliau telah menempuhi hari-hari yang sangat getir yang tak semua mampu melaluinya.

Ed Sheeran lahir pada 17 Februari 1991 di Halifax, England dan dibesarkan di Suffolk. Ed Sheeran menganggap dirinya sebagai seorang yang pelik sejak kecil.

Lahir dengan tompok pada wajahnya sebagai tanda lahir membuatkan beliau terpaksa menjalani pembedahan.

Pembedahan itu tidak berjalan dengan baik kerana kecuaian pihak hospital terlupa memberikan suntikan bius. Hasilnya, Ed menjadi gagap dan sukar untuk berucap seperti kanak-kanak normal.

Matanya juga menjadi layu secara kekal. Beliau diarahkan memakai kacamata diberikan pihak hospital yang membuatkan Ed kelihatan sangat nerd.

Tak cukup dengan itu, Ed juga dilahirkan dengan kekurangan gegendang telinga pada salah satu telinganya.

Bagi membaikpulih masalah yang dialami, Ed terpaksa menghadiri kelas terapi. Beliau agak aktif dan sering mengangkat tangan bagi menjawab soalan yang ditanyakan. Namun setiap kali Ed mahu bercakap, mulutnya kaku dan tak mampu menyebut sebarang perkataan. Kanak-kanak lain mula mengejeknya membuatkan beliau tidak lagi mahu mengikuti kelas.

Masalah itu tidak membuatkan beliau patah semangat. Beliau mula menyanyi di gereja dan bagi Ed, bermain gitar di dalam biliknya berseorangan adalah satu-satunya ketika dimana beliau mampu mengawal dirinya.

Namun terapi tersebut tidak memberikan perubahan kepada Ed. Pada suatu hari, bapanya yang mengetahui beliau meminati muzik, telah melakukan sesuatu yang bakal mengubah hidupnya selamanya.

Ed yang dibelikan album Eminem amat kagum dengan teknik rap Eminem yang tersangat pantas dan cuba untuk meniru. Beliau mula mempelajari setiap perkataan dalam lirik lagu-lagu Eminem, dan mula menulis muzik dan lirik sendiri.

Dan tanpa disedari, masalah gagapnya lenyap begitu sahaja, membuatkan beliau berasakan ditakdirkan untuk menjadi seorang pemuzik. Pada tahun 2004 ketika berusia 13 tahun, Ed mula melakukan persembahan di kelab-kelab pada waktu malam.

Ed melakukan 12 persembahan dalam masa seminggu, untuk tempoh 4 tahun. Ketika itu, beliau tidak pulang ke rumah dan kebanyakan masanya habis dijalanan. Pernah satu ketika beliau tidur di stesen keretapi bawah tanah dan di hadapan Istana Buckingham.

Ed juga pernah mengalami saat-saat dimana beliau tidak mempunyai wang dan makanan. Saat-saat getir ini membuatkannya berasa ingin putus asa, namun semangatnya masih utuh. Beliau berasakan dirinya harus berhijrah ke Amerika Syarikat untuk berjaya dalam industri muzik. Tanpa membuang masa, beliau berhijrah ke Los Angeles walaupun mengetahui tiada tempat berteduh dan melelapkan mata.

Ed mula menghantar muziknya kepada mereka yang sudi mendengar, namun tiada jawapan dari mana-mana pihak. Sehinggalah pada suatu hari, pada tahun 2010, beliau dijemput untuk melakukan persembahan di sebuah kelab kepunyaan seorang pengacara radio tempatan, Jamie Foxx.

Jamie mengarahkan Ed untuk naik ke pentas untuk melakukan persembahan. Dengan gemuruhnya, Ed memulakan persembahan. Penonton mula tersenyum melihat persembahan Ed, dan 12 minit kemudian, mereka semua bangun dan memberikan tepukan gemuruh kepadanya.

Kagum dan terkesan dengan persembahan tersebut, Jamie menawarkan Ed untuk tinggal di rumahnya, dan membenarkan beliau untuk menggunakan studio rakamannya.

Tak lama kemudian, beliau mendapat satu panggilan daripada seorang penyanyi, dan ditawarkan untuk mengikut jelajah muzik. Penyanyi tersebut tak lain tak bukan adalah Taylor Swift.

Selepas bertahun-tahun bekerja keras, akhrinya Ed berjaya menembusi industri muzik seperti yang dicitakannya. Albumnya yang berjudul "X" berada di tangga teratas di 14 buah negara, dan lagu-lagu serta video-videonya didengari dan ditonton berbilion-bilion kali di Spotify dan Youtube.

Bagi seorang yang hanya mempunyai satu gegendang telinga, ia tersangat bermakna. Menurut Ed, walaupun beliau pernah dianugerahkan 2 Anugerah Grammy, namun anugerah yang paling bermakna baginya adalah meningkatkan kesedaran terhadap masalah gagap.

P/S : Jangan sesekali pandang rendah pada kekurangan orang lain, kerana setiap kekurangan ada kelebihan.


Sejarah Sambutan Krismas Versi Lain Yang Tidak Ramai Ambil Tahu

Setiap 25 Disember, masyarakat Kristian di negara kita akan menyambut perayaan Krismas dengan meriah.

Walaupun sambutan Krismas hanya diraikan oleh golongan Kristian, kemeriahannya tetap dirasai oleh masyarakat beragama lain ekoran banyak promosi berkaitan Krismas diadakan di pusat-pusat membeli belah.

Siaran media juga banyak memaparkan elemen-elemen yang berkait dengan Krismas sepanjang tempoh berlangsungnya upacara ini.

Kita semua tahu perayaan Krismas diraikan sempena mengingati hari kelahiran Jesus Christ menurut kepercayaan penganut Kristian.

Walaupun demikian, banyak pihak dalam kalangan komuniti Kristian sendiri menzahirkan rasa kurang bersetuju dengan tindakan majoriti penganut Kristian menyambut Krismas.

Alasan mereka jelas - terlalu banyak elemen dalam Krismas dilihat sebagai tidak menepati apa yang diminta oleh ajaran Kristian, dilihat terlalu bersifat komersial dalam zaman moden. Adakah tuduhan mereka berasas?

Untuk memahami tuduhan ini, kita perlu mengetahui tentang peranan Raja orang Rom, Constantine dalam pembentukan budaya baru Krismas.

Pada abad ke 2 setiap 17 Disember sehingga 24 Disember, masyarakat dibawah Empayar Rom mengamalkan perayaan Saturnalia demi memperingati Saturn, tuhan orang Rom yang mengawal kekayaan dan pertanian.

Tidak lama selepas itu tanggal 25 Disember pula untuk durasi selama seminggu, mereka menyambut perayaan bagi memperingati kelahiran Mithras, Tuhan matahari.

Dalam menyambut kedua-dua perayaan meriah ini, masyarakat Rom akan berkumpul sesama keluarga menyediakan hidangan makan minum dan bertukar-tukar hadiah.

Melihatkan masyarakat Rom ketika itu yang masih berdegil untuk terus memegang kepercayaan lama mereka, pemimpin-pemimpin Kristian zaman tersebut bersetuju untuk mengambil pendekatan halus berdakwah.

Mereka memilih untuk melibatkan diri dalam perayaan berbentuk Pagan yang dianuti majoriti masyarakat Rom bagi mengambil hati mereka, dengan harapan masyarakat Rom yang majoriti akan terbuka untuk menerima ajaran Kristian.

Tindakan itu bagaimanapun ditentang kuat oleh golongan-golongan tertentu daripada penganut ajaran Kristian sendiri. Paling lantang bersuara adalah seorang penulis berstatus pakar kepercayaan agama bernama Tertullian, seorang penganut Katolik.

Pada tahun 230M, Tertullian menulis sanggahan dan kritikan terhadap tindak-tanduk pemimpin Kristian yang sanggup melakukan apa saja sehingga sanggup mengabaikan ajaran sebenar Jesus Christ, hanya semata-mata mahu mengambil hati masyarakat Pagan Rom ketika itu.

Masyarakat Kristian khasnya pemimpin mereka mula terikut-ikut dengan budaya perayaan Pagan yang diamalkan, berikutan populariti perayaan tersebut di kalangan masyarakat ketika itu yang sukar untuk dikekang.

Flavius Valerius Aurelius Constantinus atau dikenali sebagai Constantine I dilahirkan pada tahun 275M, hampir 3 abad selepas zaman Jesus Christ.

Ada yang mengatakan Constantine memang sudah mewarisi ajaran Kristian daripada ibunya sejak awal lagi, namun wujud juga beberapa pendapat mengatakan Constantine bukanlah seorang penganut Kristian sebenar, sebaliknya hanya dibaptiskan di atas katil kematiannya - beberapa saat sebelum dia meninggal dunia.

Bagi pengkritik pengaruh Constantine dalam agama Kristian sendiri, Constantine didakwa masih lagi mengamalkan kepercayaan lama menyembah Tuhan-Tuhan orang Rom, sama seperti raja-raja Roman terdahulu sebelum beliau.

Namun Constantine dijenamakan semula sebagai seorang Kristian berikutan legasinya yang akan kami ceritakan sebentar lagi.

Pada tahun 312M semasa perjalanan di sepanjang Sungai Tiber (di Itali kini)  untuk menghadapi peperangan, diceritakan Constantine ternampak seakan objek berbentuk salib yang tertulis 'in hoc signo vinces' ketika sedang memandang matahari.

Ayat tersebut membawa maksud 'dengan tanda ini anda akan menakluk.'

Ekoran petanda itu yang dipercayai membantu kemenangan besar ke atas musuh beliau, Raja Constantine I dikatakan berubah menjadi seorang penyokong kuat kepada gerakan Kristian.

Dia mengembalikan semula harta benda masyarakat Kristian yang dirampas sebelum itu, membenarkan amalan agama dalam empayarnya serta giat membina gereja-gereja amalan Kristian.

Yang lebih penting, Constantine berazam mahu menyatukan kepercayaan penganut agama Kristian yang sudah mula berpecah belah.

Kaedah yang digunakan Constantine dalam memperkukuhkan kedudukan ajaran Kristian di jajahannya dipuji penyokong terutamanya kelompok majoriti masyarakat Kristian di sebelah barat empayar Rom ketika itu.

Namun terdapat juga kritikan daripada mereka yang merasakan tindakan Constantine hanyalah satu langkah politik bagi mengekalkan sokongan rakyat kepadanya, khasnya penganut ajaran Kristian.

Demi membantu menyatukan masyarakat Rom yang pada ketika itu masih lagi berpecah di antara mereka yang mengamalkan ajaran Kristian dengan mereka yang masih lagi berpegang kepada ajaran lama berbentuk Pagan, Constantine memperkenalkan beberapa perubahan dasar kerajaan yang drastik.

Mengambil pendekatan serupa dengan pemimpin Kristian terdahulu sebelum beliau menaiki takhta, Constantine menggunakan pendekatan memujuk dan menjaja kebaikan, mendekati masyarakat Pagan agar lebih terbuka menerima ajaran Kristian.

Semua ini dibuat dengan berhati-hati dan mengambil masa yang panjang, agar tidak berlaku penolakan kepada pemerintahan beliau. Berikutan pengaruh, kedudukan serta kuasa yang ada pada Empayar Rom, langkah mengajak dengan kebaikan itu mendapat reaksi yang baik daripada masyarakat Rom.

Bagi memuktamadkan kejayaan itu, kerajaan Rom mengambil langkah mengumumkan Kristian sebagai agama 'kegemaran' empayar Rom dan tarikh 25 Disember bakal dipilih secara rasmi sebagai tarikh rasmi sambutan kelahiran Jesus Christ.

Pengumuman sambutan Krismas pada tanggal 25 haribulan, dibuat pertama kali pada tahun 336M bakal disambut serentak bersama dengan perayaan Saturnalia dan perayaan Pagan lain secara besar-besaran. Tarikh yang dipilih Constantine, yang sebenarnya dibuat berasaskan kepada tarikh perayaan memperingati Dewa Mithras mula menimbulkan kontroversi di kalangan pengkritik beliau.

Pihak penganut Kristian yang berada di bahagian timur Empayar Rom berbeza pendapat dengan keputusan yang dibuat oleh kerajaan Rom, yang disokong oleh penganut Kristian di sebelah barat.

Mereka yang tidak bersetuju meneruskan tradisi meraikan tarikh 6 Januari sebagai tarikh pembaptisan Jesus Christ yang telah mereka guna pakai selama ini, tanpa perayaan hari lahir Baginda.

Walaupun begitu atas sokongan pemerintah, tarikh yang dipilih Constantine mula diterima ramai sehingga menjadi tarikh rasmi sambutan Krismas oleh masyarakat Kristian secara majoriti.

Perayaan Pagan yang selama ini diraikan masyarakat Rom mula lenyap dimakan zaman, digantikan dengan sambutan Krismas yang semakin popular ekoran kewujudan ramai penganut baru ajaran Kristian.

Kali terakhir sambutan berbentuk Pagan direkodkan secara rasmi berlaku pada tahun 387M, 51 tahun selepas pengumuman tarikh Krismas idea Constantine.

Hakikatnya, tidak ada mana-mana individu dalam dunia ketika itu yang tahu tarikh lahir sebenar Jesus Christ.

Mengikut petunjuk-petunjuk yang terdapat dalam penerangan Bible, kebanyakan pengkaji Kristian yang menentang perayaan Krismas pada 25 Disember bersetuju tentang satu perkara penting; mustahil Jesus Christ lahir dalam bulan Disember.

Pengkritik keputusan ini sehingga kini percaya keputusan menjadikan 25 Disember sebagai sambutan hari Krismas, dilakukan kerana Constantine mahu menyeimbangkan sokongan masyarakat Kristian serta menjaga sensitiviti masyarakat yang masih berpegang kepada kepercayaan Pagan zamannya.

Bagi kumpulan-kumpulan kecil yang berpegang kepada tarikh asal, 6 Januari merupakan tarikh sambutan mereka sehingga kini.

Kumpulan ini percaya tidak ada bukti kukuh yang mampu mensahihkan tarikh hari sambutan Krismas setiap 25 Disember, adalah hari kelahiran Jesus Christ. Hanya campur tangan Constantine mengakibatkan kekeliruan ini berlaku di kalangan penganut Kristian.

Amalan sambutan Krismas ini terus berkekalan sehingga kini, disambut meriah majoriti masyarakat Kristian walaupun berdasarkan sejarah, tarikh dan sambutannya langsung tidak berkait antara kedua-duanya.


Vantablack: Warna Paling Gelap dan Hitam di Dunia

Bagaimanakah warna seperti biru, hijau, kuning dan lain-lain terhasil? Sekiranya anda pernah mengambil mata pelajaran sains di sekolah, anda pasti tahu bahawa warna-warna ini terhasil apabila sesuatu bahan tersebut menyerap gelombang cahaya dan hanya memancarkan satu gelombang cahaya sahaja yang mewakili warna tertentu.

Bagaimana pula dengan warna hitam? Ianya terhasil kerana cahaya menyerap hampir kesemua gelombang cahaya yang dipancarkan padanya. Pernahkah anda tertanya, apakah bahan, benda atau barang paling gelap di dunia? Jawapan mudahnya adalah Black holes.

Walau bagaimanapun, baru-baru ini tular sebuah firma bernama Surrey NanoSystems yang berpangkalan di Britisih telah menghasilkan satu bahan yang sangat hitam dan gelap yang diberi nama Vantablack. Vantablack dikatakan bahan paling gelap dan hitam di dunia yang dicipta oleh manusia.

Sebenarnya, Vantablack bukanlah baru sebaliknya pihak firma Surrey NanoSystems telah menciptanya kira-kira 3 tahun lepas. Vantablack ini sangat hitam dan gelap dimana ianya menyerap 99.96% daripada cahaya yang dipantulkan padanya. Ini bermakna, hanya 0.04% cahaya yang dipancarkan padanya akan dipantulkan dan boleh dilihat oleh manusia!

Vantablack adalah bahan sebatian kimia yang terhasil daripada susunan karbon tiub nano. Sifatnya yang tahan gegaran mekanikal dan tekanan haba menyebabkan semakin banyak kajian dilakukan keatasnya untuk menguji keberkesanan aplikasi dan penggunaannya dalam bidang kejuruteraan, aeroangkasa, arkitek dan dalam penghasilan mikcrocip.

Vantablack merupakan bahan yang sangat unik. Ianya boleh mengelirukan mata manusia dan menyembunyikan bentuk sebenar barangan atau replika yang disaluti oleh lapisan Vantablack ini. Perhatikan kedua-kedua replika bentuk muka di bawah ini:

Kedua-duanya adalah replika bentuk muka yang serupa. Walaubagaimanapun, tanpa perbandingan dengan replika pada bahagian kiri, mata manusia tidak dapat mengenalpasti rekabentuk asal muka yang terletak pada bahagian kanan. Ianya seolah-olah satu lubang gelap yang tidak memiliki apa-apa bentuk dan tekstur. Menarik bukan?

Cuba perhatikan gambar di atas. Tanpa objek asal sebagai perbandingan disebelahnya, adalah mustahil untuk mengetahui apakah objek sebenarnya yang dipegang. Mata manusia hanya akan melihatnya sebagai satu bentuk lubang gelap.

Penemuan Vantablack ini merupakan satu penemuan mengagumkan dalam bidang sains. Terdapat banyak kajian yang sedang dilakukan bagi mengenalpasti lebih banyak potensinya. Antara potensi besar penggunaan Vantablack ini adalah dalam teknologi penyamaran pihak tentera.

Selain itu, cirinya yang menyerap cahaya juga berpotensi digunakan untuk menghasilkan teleskop dan meningkatkan teknologi kamera inframerah. Menurut firma Surrey NanoSystems juga, terdapat beberapa syarikat yang menghasilkan jam mewah, kenderaan dan juga telefon pintar yang datang berjumpa mereka dan berminat untuk mengaplikasikan Vantablack dalam produk keluaran mereka.

Tidak. Menyadur atau menyelaputi sesuatu barang dengan Vantablack bukanlah semudah mengecat barangan tersebut. Ianya perlu dilakukan di makmal dan melalui banyak proses berhaba tinggi. Selain itu, proses penghasilannya juga dipatenkan. Mengenai kos penghasilannya pula, menurut firma Surrey NanoSystems, ianya lebih mahal daripada emas.


Senarai 10 Sekolah Paling Bahaya di Dunia

Sumber foto: The Spirit of Penn's Garden / Patrick Clark

Sekolah yang terletak di Philadelphia, Amerika Syarikat ini mempunyai reputasi buruk sebagai sebuah sekolah yang bermasalah. Antara tahun 1951 sehingga 2013, ia tersenarai antara sekolah menengah yang berbahaya di negeri Pennsylvania.

Sudah menjadi kebiasaan buat para guru di sini merampas alatan seperti pisau, pisau cukur dan senjata. Pergaduhan kerapkali terjadi. Ramai pelajar terpaksa menyapu Vaseline pada wajah mereka, bagi menghilangkan kesan tumbukan.

Pada sesi tahun 2012 dan 2013, sebanyak 49 insiden serius berbentuk ancaman keselamatan telah berlaku. Sejak beberapa tahun lalu, langkah keselamatan mula dipertingkatkan .

Terdapat sebanyak 94 kamera keselamatan dan pengesan logam dipasang di setiap pintu masuk. Namun, kekejaman masih menjadi masalah utama di sekolah ini.

Pada Februari 2017, seorang pelajar yang sedang sarat mengandung didakwa menikam seorang pelajar perempuan lain pada bahagian lengan, di luar kawasan sekolah.

Sakurajima merupakan antara gunung berapi paling terkenal di Jepun. Negara ini mempunyai 109 gunung berapi aktif yang telah meletus secara berselang-seli, sejak tahun 1955.

Menurut pakar dari Pusat Penyelidikan Gunung Berapi Sakurajima, suatu letusan besar dijangka berlaku pada bila-bila masa, dalam tempoh 30 tahun akan datang.

Ia meletakkan bandar berhampiran, Kagoshima dalam keadaan bahaya. Bandar itu mempunyai penduduk seramai kira-kira 600,000 orang. Kini, dianggarkan sekitar 7000 penduduk yang masih tinggal di kawasan berdekatan Sakurajima.

Para pelajar terpaksa memakai topi jenis keras seperti pekerja buruh binaan, untuk selamat tiba di sekolah. Ini penting bagi mengelakkan kepala mereka terkena batuan gunung berapi.

Udara di sini mengandungi tahap gas gunung berapi yang amat berbahaya. Oleh itu, topeng gas juga terpaksa digunakan. Jika tidak, kanak-kanak berisiko mengalami penyakit paru-paru seperti emphysema, dan masalah pernafasan yang teruk.

Bukan suatu perkara pelik bahawa kesemua sekolah di Acapulco adalah berbahaya. Perang dadah di sini antara yang paling kejam di Mexico. Kebanyakan rumah pelajar dikelilingi oleh kumpulan penjenayah.

Jenayah menjadi kebiasaan buat majoriti kanak-kanak di bandar ini. Murid sekolah mereka mempunyai tingkah laku yang agresif. Kes ponteng dan penyalahgunaan dadah tidak asing lagi didengar.

Malah, kakitangan sekolah tidak terkecuali dari menerima ancaman keganasan, seperti peras ugut dan penculikan oleh pelajar mereka sendiri.

Pada tahun 2011, lebih 600 guru enggan datang bekerja selama 4 hari. Ini disebabkan segelintir guru telah menerima ugutan dari pelajar, yang mahukan separuh dari gaji mereka.

Di bandar Juarez, pelajar melukis mesej grafiti di dinding sekolah. Mereka turut mengancam untuk melakukan pembunuhan secara beramai-ramai, sekiranya tidak diberikan sejumlah wang.

Semasa zaman sekolah, anda mungkin sering mengeluh kerana sukar bangun pagi. Pelajar dari sebuah kampung terpencil, Atuler di barat daya China perlu memanjat setinggi 800 meter berhampiran batu semulajadi, semata-mata untuk pergi ke kelas.

Terdapat tangga yang dipasang pada beberapa bahagian yang bahaya didaki. Namun, ianya usang dan boleh retak pada bila-bila masa.

Kampung yang kecil dan terpencil itu tidak mempunyai kawasan mencukupi, sehinggakan sekolahnya terpaksa dibina begitu jauh.

Menurut ketua kampung Atuler, sekurang-kurangnya 7 penduduk kampung maut akibat terjatuh, dalam tempoh beberapa dekad yang lalu. Ramai juga penduduk lain yang tercedera.

Trek itu kini dianggap sangat berbahaya. Kanak-kanak dipaksa untuk tinggal di sekolah selama berminggu-minggu. Mereka hanya dibenarkan pulang ke rumah di puncak gunung, selama dua kali sebulan.

Pada tahun 2013, Jeven Snyman (19 tahun) dan Wilston Stoffels (18 tahun) telah menyerbu tempat letak kereta sekolah ini di Cape Town, Afrika Selatan. Mereka kemudiannya menembak mati seorang pelajar, Glenrico Martin (19 tahun) di kepala.

Kawasan ini terkenal dengan keganasan senjata oleh kumpulan penjenayah. Pembunuhan Martin dipercayai bermotifkan dendam. Kedua-dua pesalah itu dihukum penjara lebih 20 tahun.

Tidak lama selepas itu, geng penjenayah yang bertanggungjawab atas pembunuhan itu meninggalkan sebuah nota peringatan di luar pagar sekolah berkenaan. Tindakan itu menimbulkan rasa takut di kalangan para guru, pelajar dan ibu bapa.

Bahkan, ia bukanlah perkara asing di sekolah-sekolah di Afrika Selatan. Menurut kaji selidik oleh Institut Hubungan Kaum Afrika Selatan, didapati hanya 23% murid di negara ini berasa selamat di sekolah.

Salah satu puncanya ialah kekurangan pelaburan dari segi aspek keselamatan. Menurut sebuah laporan terperinci oleh Jabatan Pendidikan, sejumlah 24% sekolah tidak mempunyai jeriji tingkap, 25% tidak mempunyai pintu keselamatan dan 80% tidak mempunyai sistem penggera.

Aktivis anti-nuklear, Thomas Neff pernah melawat sekolah ini di Salzburg, Austria. Beliau membawa sejenis alatan, iaitu "pembilang Geiger". Peranti itu digunakan untuk mengambil tahap radiasi semulajadi yang rendah.

Neff membawanya di sekitar bilik darjah tersebut. Ketika beliau melintasi sebuah pameran geologi, alatan itu mula menjadi tidak keruan.

Ukuran yang diambil ialah 102,000 kiraan setiap minit, iaitu lebih 2,000 kali ganda daripada paras radiasi latar belakang secara semulajadi.

Ternyata, sejumlah uranium telah berada di koleksi geologi berkenaan untuk beberapa bulan sebelumnya. Bagaimana ianya boleh berlaku masih menjadi misteri.

Bahan utama dalam senjata dan kuasa nuklear itu adalah amat berbahaya. Sekiranya anda menghirup udara yang mengandungi habuk uranium, ia akan memasuki aliran darah dan cuba menapis toksin. Ini sekaligus menyebabkan kerosakan teruk pada buah pinggang.

Pelajar sekolah itu segera dipindahkan. Namun, mereka cukup bernasib baik kerana tiada seorang pun yang menunjukkan tanda-tanda keracunan radiasi.

Pada tahun 2016, sekolah ini menjadi fokus sebuah laporan berita bertajuk "7 Action Detroit". Malah, kisah kedaifannya juga pernah dipaparkan dalam rancangan "Ellen DeGeneres Show".

Sekolah ini terletak di Midtown Detroit, Michigan di Amerika Syarikat. Ia pernah mempunyai seramai 1,400 orang pelajar. Menjelang tahun 2016, hanya sejumlah 462 pelajar yang tinggal.

Gimnasium sekolah ini mengalami kebocoran dan berbau busuk. Lantainya pula terpaksa dibuang, dan jubin silingnya telah runtuh.

Dinding kesemua bilik darjah di sini dipenuhi dengan kulapuk hitam. Malah, haiwan perosak seperti tikus dan lipas juga sering berkeliaran di kafeteria.

Sementara itu, bau pelik di taman permainan sekolah ini memaksa kanak-kanak bermain di lorong.

Pada Mac 2016, pengetuanya, Ronald Alexander, menjadi salah seorang daripada 12 pengetua di bandar itu yang dituduh menerima rasuah dan karung tinju dari seorang pembekal barangan sekolah.

Ironinya, pelajar terpaksa memakai kot di dalam bilik darjah biarpun tidak berasa panas. Sementara itu, para pendidiknya memperoleh wang haram berjumlah hampir $1 juta.

Sejak tahun 2011, krisis kemanusiaan di Syria telah menyebabkan lebih 400,000 korban dan memaksa kira-kira 11 juta penduduk keluar dari kediaman mereka.

Disebalik ancaman dan kemusnahan infrastruktur ini, sesetengah penduduk bertekad untuk meneruskan kehidupan seperti biasa.

Souriya al-Ammal bermaksud "Syria, The Hope". Ia terletak di pinggir kawasan Maarat al-Numan yang dikuasai pemberontak. Sebahagian besar sekolah ini telah dimusnahkan. Bilik darjahnya dibanjiri peluru, sehingga membuatkan dindingnya runtuh.

Pesawat-pesawat tempur sentiasa mengelilingi kawasan di sini. Keadaan ini menimbulkan rasa takut pelajar terhadap serangan. Setakat ini, seramai 250 murid masih belajar di sekolah ini.

Namun, ini bukanlah satu-satunya cara warga sekolah ini mempertaruhkan nyawa mereka untuk terus belajar. Di seluruh negara Syria, sekolah-sekolah kecemasan ada diwujudkan di gua bawah tanah.

Akan tetapi, sekolah sebegini mempunyai masalah seperti banjir dan pencahayaan yang kurang baik. Para pelajar juga perlu berjalan di cerun curam untuk pergi ke kelas.

Buli merupakan masalah utama di kebanyakan sekolah di dunia. Sejumlah 46% pelajar mengatakan mereka telah dibuli sekurang-kurangnya sekali semasa zaman persekolahan.

Sesetengah sekolah dapat menanganinya dengan baik. Namun, sekolah yang terletak di Kansas, Amerika Syarikat ini memegang takhta sebagai antara sekolah paling teruk di dunia dalam menghapuskan gejala buli.

Pada tahun 2013, seramai 11 bekas pelajar telah bertindak menyaman sekolah ini. Mereka mendakwa dipaksa untuk bertahan dari gangguan dan penderaan oleh pelajar senior.

Tuntutan mahkamah itu menyebut pelajar telah dipukul, diikat, diserang secara seksual dan tulang mereka dipatahkan. Seorang murid telah berpeluang menyaksikan percubaan bunuh diri dan merasai logam panas dicucuh pada perutnya.

Ternyata, para pendidik di sekolah berasrama penuh dengan yuran setinggi $34,000 setahun ini, enggan ambil pusing dengan apa yang berlaku. Malah, para pelajar dituduh sengaja mereka-reka cerita kerana sudah tidak berminat untuk belajar.

Kes ini akhirnya diselesaikan di luar mahkamah dengan suatu jumlah wang yang tidak didedahkan.

Terdapat kira-kira 200,000 orang yang ditahan di kem tahanan politik di Korea Utara. Negara ini menjalankan "hukuman tiga generasi" yang amat kejam.

Apabila seseorang itu disabitkan dengan kesalahan jenayah, saudara-mara mereka secara automatik juga dianggap bersalah.

Akibatnya, ramai kanak-kanak yang ditahan di dalam kem itu. Sebilangan besar anak luar nikah juga dilahirkan, hasil jenayah rogol oleh para pengawal atau penghuni di sini.

Pada usia 16 tahun, penghuni akan diiktiraf sebagai orang dewasa dan mula dibenarkan bersekolah. Majoriti pembelajaran mereka merujuk kepada sejarah para pemimpin Korea Utara.

Di Kem Konsentrasi Yodok di timur laut Pyongyang, penghuni kanak-kanak bersekolah pada waktu pagi. Oleh itu, mereka bebas untuk bekerja keras pada waktu tengahari. Jika gagal patuh, mereka akan dipukul dan diberikan beban kerja yang lebih banyak.

Menurut seorang bekas tahanan, layanan yang diberikan terhadap pelajar sekolah di Yodok sungguh mengerikan. Contohnya, seorang anak kecil telah ditendang sehingga mati, hanya kerana terlepas cakap sesuatu yang menyinggung perasaan.


Robert Cornelius: Selfie Pertama Dunia Yang Diambil Pada Tahun 1839

Seni fotografi telah banyak berubah dan berkembang dengan pantas, terima kasih kepada perkembangan teknologi telefon pintar. Teknologi yang dahulunya hanya terhad kepada golongan senang, kini dimiliki oleh hampir setiap manusia.

Antara perubahan terbesar yang berkembang bersama dengan telefon pintar adalah selfie, iaitu sejenis seni fotografi. Pada asalnya, kamera diletakkan di bahagian hadapan bagi memudahkan panggilan video. Dari situ, terciptalah 'selfie'.

Selfie boleh didefinisikan sebagai fenomena sosial mengambil gambar sendiri menggunakan kamera ataupun telefon pintar. Sebelumnya wujudnya selfie, orang ramai akan meminta orang terdekat mereka untuk tolong mengambil gambar.

Namun kini, selfie lebih menjadi pilihan kerana dilihat lebih mudah daripada membuka mulut meminta tolong orang lain.

Sejak penciptaan kamera hadapan telefon pada tahun 2003, ramai beranggapan selfie lahir sekitar waktu berkenaan. Namun, tanggapan tersebut ternyata salah.

Robert Cornelius dilahirkan pada tahun 1809 merupakan seorang peneraju fotografi Amerika. Robert menunjukkan minat terhadap subjek kimia sejak di awal usia dan menyertai bapa beliau dalam perniagaan penghasilan plat perak dan penggilapan logam.

Setelah berjaya dan terkenal dengan kerjaya tersebut, Cornelius telah didekati oleh seorang pencipta Amerika iaitu Joseph Saxton. Pencipta tersebut meminta Robert untuk menghasilkan plat perak bagi daguerreotype-nya.

Daguerreotype adalah sejenis proses pengambilan/penghasilan fotograf pada zaman dahulu yang melibatkan penggunaan plat perak yang sensitif terhadap iodin, dan juga wap merkuri.

Daguerreotype dicipta oleh Jacques-Mandé Daguerre pada tahun 1839, dan proses ini digunakan selama hampir 20 tahun bagi penghasilan fotograf.

Setelah mengambil gambar, jurugambar akan menggilap plat perak sehingga ia kelihatan seperti sebuah cermin. Kemudian, plat tersebut akan didedahkan dengan asap.

Proses ini menjadikan plat tersebut sensitif kepada cahaya, membolehkan ianya terdedah di dalam kamera selama mungkin.

Pencahayaan adalah faktor penentu dalam durasi waktu sebelum melakukan suatu fotografi. Keadaan sekeliling yang cerah bermaksud beberapa saat diperlukan bagi proses daguerreotype. Kurangnya pencahayaan menyebabkan proses tersebut menjadi lebih lama.

Selepas diperkenalkan dengan proses tersebut, Robert membuat keputusan untuk memperbaiki dan menyempurnakan proses tersebut. Hasil kerja beliau adalah apa yang kita dapat lihat hari ini, iaitu gambar selfie beliau, selfie pertama dunia.

Memandangkan daguerreotype memerlukan pencahayaan yang banyak, Robert terpaksa bekerja di luar. Selfie pertama oleh Robert telah diambil pada Oktober 1839, di luar kedai lampu dan candelier yang dimiliki oleh keluarga beliau.

Bagi mendapatkan gambar tersebut, beliau menggunakan sebuah kotak yang yang dipasang dengan sebuah lensa daripada kaca opera.

Memandangkan daguerreotype memerlukan masa selama 3-15 minit untuk diambil, jurugambar muda tersebut mempunyai masa yang cukup untuk membuka lensa, masuk ke dalam shot, berdiri di situ untuk beberapa minit, dan kemudiannya menutup lensa tersebut.

Dalam portrait / selfie yang diambil beliau, imej Robert kelihatan sedikit lari dari tengah, memaparkan seorang lelaki dengan rambut kurang kemas dan tangan di dada, melihat ke arah kamera dengan ketidakpastian.

Imej tersebut adalah fotograf manusia yang tertua di Amerika.  Selepas kejayaan tersebut, Robert memulakan operasi studio fotografi pertama di Amerika Syarikat antara tahun 1841 sehingga 1843.

Selepas populariti terhadap fotografi meningkat, makin ramai yang membuka konsep studio yang sama dan akhirnya Robert terpaksa menutup studio beliau.


5 Startup Besar Dengan Dana Jutaan Ringgit Yang Gulung Tikar Pada Tahun 2017

Sejak beberapa tahun kebelakangan ini, startup baru wujud bagai cendawan selepas hujan. Lebih ramai orang muda menggunakan pendekatan ini bagi menghasilkan produk mereka dan menjualnya kepada orang ramai.

Berbanding syarikat konvensional, sesebuah startup pada peringkat awalnya akan cuba mendapatkan pelaburan daripada pihak-pihak atau individu tertentu yang yakin akan kemampuan produk yang dihasilkan. Uber, AirBNB, Snapchat dan SpaceX adalah antara syarikat yang bermula sebagai sebuah startup sebelum menjadi sebuah syarikat gergasi dan kekal utuh pada masa kini.

Bagi mendapatkan pelaburan, seseorang pemilik startup itu biasanya akan membuat persembahan (pitching) untuk memperkenalkan produk tersebut kepada bakal pelabur. Terdapat beberapa faktor mengapa seseorang pelabur itu akan melabur ke atas sesuatu produk, antaranya adalah idea yang menarik dan potensi produk tersebut untuk membuat keuntungan berkali-kali ganda apabila dijual kelak.

Walaupun sudah mendapat pelaburan jutaan ringgit, itu tidak bermakna sama sekali sesuatu startup itu akan terus berkembang maju. Malah, ada yang akhirnya gagal. Kali ini, kami ini berkongsi beberapa startup yang mendapat pelaburan besar pada awalnya tetapi akhirnya terpaksa gulung tikar pada tahun 2017 ini.

Pernah lihat mesin membuat kopi keluaran Keurig? Juicero mengambil konsep yang serupa dan pengasasnya membangunkan mesin Juicero bagi memudahkan pengguna menghasilkan air minuman jus dengan mudah dan memiliki rasa yang terbaik. Idea menghasilkan Juicero ini berjaya menarik minat beberapa pelabur besar seperti Google Ventures dan Kleiner Perkins dan jumlah pelaburan dianggarkan sebanyak RM481 juta.

Walau bagaimanapun, terdapat 2 sebab utama produk ini gagal. Pertama, harganya boleh dikatakan agak mahal, dijual sekitar RM1600. Kedua, dalam satu kajian yang dilakukan mendapati pengguna sebenarnya boleh memicit sendiri pek jus yang diberi kepada pengguna, tanpa memerlukan mesin Juicero! Jadi, mengapa pembeli harus membazir membeli sebuah mesin yang mahal?

Auctionata adalah sebuah laman web yang dibangunkan pada tahun 2012 yang memudahkan pemilik barangan antik, seni dan kraftangan membuat lelongan secara dalam talian. Setiap acara lelongan boleh dibuat secara langsung atas talian dan pembeli yang berminat boleh membuat bidaan secara atas talian.

Idea ini sangat menarik dan sangat dinanti-dinantikan oleh mereka yang gemar mengumpul barang. Malah, startup ini mendapat pelaburan keseluruhan sebanyak RM390 juta daripada beberapa orang pelabur ternama. Malangnya, akibat daripada masalah teknikal disebabkan oleh laman web mereka, startup ini akhirnya terpaksa gulung tikar.

Terdapat pengguna yang melaporkan mereka menghadapi kesukaran membuat bidaan, laman web yang mengambil masa terlalu lama untuk dibuka, khidmat pelanggan yang tidak responsif dan pelbagai masalah lain.

Beepi merupakan sebuah startup yang menyediakan satu platform dan pasaran bagi memudahkan pemilik dan pembeli kenderaan menjual kereta terpakai dengan lebih mudah. Penggunaan platform Beepi ini juga semestinya dapat menjimatkan kos pembeli dan penjual kerana mereka tidak perlu menanggung kos yang perlu dibayar kepada syarikat atau agen penjual kereta terpakai.

Idea Beepi ini sememangnya diminati ramai dan mempunyai potensi yang tinggi. Maka tidak hairanlah startup ini mampu memperolehi pelaburan sebanyak RM607 juta. Malangnya, pada tahun ini syarikat ini menemui penghujungnya.

Antara sebab utama startup ini gagal adalah kerana masalah pengurusan kewangan dan pentadbiran. Ketika zaman kemuncaknya, syarikat ini dikatakan mempunyai 300 orang pekerja dan membelanjakan kira-kira RM28.5 juta setiap bulan. Mereka akhirnya membuang kira-kira 200 orang pekerja sebelum dijual kepada Fair.com

Yik Yak adalah satu platform laman sosial yang sangat popular di Amerika Syarikat. Maka tidak hairanlah ianya mampu memperoleh pelaburan sebanyak RM300 juta daripada pelbagai pihak. Laman sosial ini juga sangat unik dimana nama dan identiti pengguna tidak akan didedahkan kepada kenalan mereka dalam aplikasi tersebut.

Setiap pengguna boleh berkongsi apa sahaja gambar, video dan berchat dengan pengguna lain aplikasi ini yang berada berdekatan mereka. Malangnya, masalah lain pula timbul. Kerana setiap pengguna tidak akan didedahkan identiti asal mereka, maka timbul isu pembuli siber yang menghantar kata-kata kesat dan tidak sepatutnya kepada pengguna lain.

Kes ini dikatakan sangat serius sehinggakan banyak sekolah terpaksa mengharamkan aplikasi ini digunakan di sekolah. Selain itu, Yik Yak juga dikatakan tidak telus dalam menjaga privasi pengguna mereka. Walaupun identiti setiap pengguna tidak didedahkan kepada pengguna lain, ianya tidak bermakna bahawa pihak Yik Yak tidak akan mendedahkan identiti pengguna kepada pihak polis dan pihak berkuasa yang lain untuk tindakan undang-undang.

Disebabkan hal ini, jumlah peratusan pengguna Yik Yak jatuh mendadak menjelang hujung tahun 2016 dan startup ini mula membuang kebanyakan pekerja mereka. Yik Yak secara rasminya ditutup apabila mereka bersetuju untuk menjual teknologi dan beberapa jurutera mereka kepada syarikat Square pada jumlah RM4 juta.

Apakah pengajaran penting yang boleh diperolehi daripada kegagalan startup di ini?

Duit bukan segalanya. Kesemua startup di atas mendapat pelaburan besar daripada individu-individu dan syarikat-syarikat besar dan ternama tetapi masih juga gagal akhirnya.

Dalam kata lain, duit bukanlah masalah utama yang dihadapi startup ini untuk terus membuat penyelidikan dan pemasaran bagi mengembangkan produk mereka. Walau bagaimanapun, kerana masalah lain yang dihadapi seperti masalah pengurusan kewangan, pentadbiran, kekurangan inovasi, masalah teknikal, khidmat servis pelanggan yang buruk dan sebagainya, mereka tetap gagal untuk terus bertahan.


6 Scam Yang Paling Kerap Berlaku Di Paris

Bagi anda yang ingin melawat kota yang dilabelkan sebagai "kota cinta" dan "bandar bercahaya" iaitu Paris, anda mungkin perlu mengetahui serba sedikit mengenainya. Ya, anda pasti sudah mengetahui lokasi menarik di Paris seperti Menara Eiffel, Muzium Louvre, Champs-Élysées dan sebagainya.

Namun, apa yang anda perlu ketahui selain perkara itu adalah terdapat terlalu banyak penipuan (scam) yang berlaku di Paris. Segelintir kumpulan mengambil kesempatan terhadap jumlah pelancong yang melawat kota ini, dengan mencipta pelbagai penipuan yang akan membuatkan percutian impian anda menjadi mimpi buruk.

iluminasi.com ingin berkongsi 6 jenis penipuan yang berleluasa di kota Paris.

Ini antara penipuan yang paling berleluasa di Paris. Ia biasanya dilakukan oleh gadis-gadis dalam kumpulan, terutamanya di lokasi popular seperti Menara Eiffel dan Muzium Louvre.

Walaupun ia jelas satu penipuan, namun ramai yang terperangkap. Gadis-gadis ini biasanya membawa kertas petisyen palsu seperti "Bantu orang pekak dan bisu", dan memohon tandatangan anda.

Selepas tandatangan diberikan, mereka akan meminta wang, yang mana tidak dinyatakan pada awalnya. Lebih buruk, jika anda memberikan wang 1 Euro (RM4.80), mereka tidak akan menerima, sebaliknya meminta sekurangnya 10 Euro.

Jika anda memberikan alasan tidak mempunyai wang tunai, anda akan diberitahu lokasi mesin ATM supaya mengeluarkan wang. Bukan itu sahaja, kadang-kadang sedang anda leka melayan kerenah penipu ini, datang seorang lagi cuba menyeluk saku anda.

Cara mengelak : Jangan layan apa-apa petisyen atau tandatangan apa-apa kertas.

Penipuan ini kelihatan seperti mudah dan ringkas, namun masih ramai yang diperdaya, terutamanya wanita. Ia bermula dengan penipu menawarkan sebentuk bunga ros sebagai token persahabatan di kota cinta.

Sejurus selepas anda menerimanya, penipu tersebut akan meminta bayaran. Sudah tentu anda akan memberikan kembali bunga tersebut, namun bayaran tetap dikenakan. Mereka akan terus mengganggu anda sehinggalah anda membayar supaya tidak lagi diganggu.

Ia juga dilakukan terhadap pasangan kekasih, di mana bungan diberikan kepada si gadis dan bayaran diminta kepada sang jejaka.

Cara mengelak : Jangan terima apa-apa daripada orang tak dikenali, tiada apa yang percuma.

Sama seperti penipuan bunga ros, penipuan gelang tangan dilakukan dengan cara yang sama. Bukan sahaja di Paris, malah ia berleluasa di negara Eropah seperti Itali dan Greece.

Penipuan ini biasanya dilakukan oleh lelaki Afrika dimana anda ditawarkan "gelang persahabatan". Jika anda menerimanya, gelang tersebut diikat pada tangan anda dengan seketat-ketatnya supaya ia mustahil untuk dibuka.

Wang kemudiannya diminta, dan jika anda menolak, beberapa lelaki Afrika lain akan muncul dan memaksa anda membayar malah membawa anda ke mesin ATM.

Cara lain, penipu menawarkan pertunjukan silap mata lalu mengikat gelang di tangan anda.

Cara mengelak : Berhati-hati dan peka. Sentiasa masukkan tangan anda dalam poket apabila melalui kumpulan ini.

Ini satu penipuan yang agak "tua" namun masih dijalankan. Penipu akan menegur anda dengan mengatakan mereka terjumpa cincin emas, dan ia mungkin kepunyaan anda. Dan jika ia bukan kepunyaan anda, mereka akan memujuk mengatakan anda boleh berikan kepada isteri atau kekasih, atau pakai sendiri.

Jika anda menerima, wang akan diminta. Dan jika wang diberikan, mereka akan meminta lebih dengan memberikan alasan mereka lapar. Jika wang tidak diberikan, mereka akan kembali kepada anda dan meminta wang sekali lagi.

Ketika ini juga boleh berlaku di mana seorang lagi rakan penipu cuba menyeluk saku anda, ketika mana anda leka. Dengar macam kelakar, tapi ramai yang terkena.

Cara mengelak : Jika ia bukan anda punya, jangan ambil. Dan ia hanya emas celup.

Ini merupakan antara penipuan yang sukar untuk dielakkan. Disebabkan tidak tahu cara atau arah, ramai yang mengalami kesukaran membeli tiket keretapi bawah tanah. Dan disitu terdapat penipu yang berpakaian seperti staf. Mereka akan membantu anda membeli tiket.

Penipuan yang dilakukan adalah tiket yang dibeli untuk anda adalah tiket kanak-kanak (lebih murah) tetapi anda dikenakan caj orang dewasa tanpa pengetahuan. Wang baki diambil oleh si penipu.

Dan jika nasib anda tak baik, anda akan ditangkap oleh staf sebenar kerana cuba menaiki kenderaan awam menggunakan tiket kanak-kanak dan denda yang tinggi akan dikenakan. Taktik lain adalah penipu memungut tiket yang telah digunakan dan menjualnya kembali.

Cara mengelak : Jangan layan mereka yang ingin membantu anda tanpa diminta. Cari cara untuk beli sendiri.

Sepertimana anda, terdapat ramai pelancong yang tidak mengetahui lokasi untuk ke tempat yang dimahukan. Disebabkan tidak mempunyai akses internet ataupun mahal, ramai yang menggunakan peta kertas.

Penipu akan berpura-pura sebagai pelancong dengan memegang peta yang besar dan meminta bantuan anda. Anda yang juga pernah mengalami situasi yang sama ketika sesat, berbesar hati untuk membantu.

Dan ketika asyik membantu, datang rakan penipu tersebut dari belakang dan cuba untuk mencuri barangan anda. Lebih menarik, jika anda berada di restoran, mereka akan meletakkan peta di atas meja anda sambil bertanya.

Apabila mereka beredar, anda akan menyedari barangan anda di atas meja (jika ada) lesap.

Cara mengelak : Jika anda bawa beg, pastikan ia sentiasa diawasi, jika boleh, kuncikan menggunakan mangga, lebih selamat. Elakkan meletak dompet atau passport di poket belakang bagi lelaki.


Bruce Hazara : Pengganti Bruce Lee Dari Afghanistan

Sekali pandang, mungkin anda akan terpegun dan menyangkakan beliau adalah mendiang ahli seni bela diri terkenal dunia, Bruce Lee.

Dengan susuk tubuh dan wajah serta gaya rambut menyerupai ikon itu, memang tidak mustahil ramai yang menyangkakan beliau berasal dari China, namun Abbas Alizada, 21, yang berasal dari komuniti Hazara di Afghanistan, digelar sebagai "Bruce Hazara" oleh orang tempatan.

Bukan sekadar paras rupa, Abbas malah mempunyai kemahiran seni bela diri seakan-akan Bruce Lee. Beliau sangat tangkas beraksi dan juga mahir menggunakan senjata yang digunakan Bruce Lee, iaitu nunchaku.

Melihat tendangan dan tumbukan beliau, seolah-olah melihat Bruce Lee sendiri sedang beraksi di hadapan anda. Malah, Bruce Lee sendiri pun akan kagum dengan bakat anak muda ini.

Lahir sebagai anak bongsu dalam keluarga besar seramai 10 adik beradik, Abbas membesar di bandar Kabul yang didiami 6 juta penduduk. Berasal dari keluarga yang miskin, Abbas mula mendapat perhatian media selepas memuatnaik gambarnya di Facebook melakukan gaya di sebelah gambar Bruce Lee.

Beliau mula berlatih seni bela diri di kelab sukan Kabul untuk beberapa bulan. Namun disebabkan kekangan wang, Abbas terpaksa berhenti dan mula untuk berlatih di rumah.

Disebabkan tahu akan kesusahan ibu bapa Abbas, seorang guru telah mengambil beliau sebagai anak muridnya untuk dilatih dengan percuma. Sejak itulah minat Abbas dalam seni bela diri semakin menggunung. Dan disebabkan minat yang mendalam, Abbas membuat keputusan untuk berhenti sekolah demi mengejar cita-citanya.

Sejak itu, Abbas tidak putus-putus berlatih dan memberikan sepenuh tenaga kepada minatnya. Perkara yang berada di minda setelah bangun pagi adalah berlatih untuk menjadi seperti idolanya. Penggunaan senjata nunchaku juga dipelajari Abbas sejak berusia 14 tahun.

Beliau berlatih 5 hingga 6 jam sehari, 6 hari seminggu yang dibahagikan kepada dua bahagian iaitu kung fun pada waktu pagi dan bina badan pada waktu malam.

Dan kini, beliau sudah pun terkenal di kalangan remaja di Afghanistan dan dihormati ahli seni bela diri yang lain. Namun, itu bukan satu-satunya matlamat Abbas. Cita-cita tertinggi beliau adalah untuk melengkapkan filem "The Game of Death" yang tidak disempurnakan oleh Bruce Lee berikutan kematiannya pada tahun 1973.

Namun bukan mudah untuk menjadi Bruce Lee Afghanistan. Disebalik pengiktirafan, Abbas juga pernah menerima beberapa ugutan bunuh. Rumahnya sering dipantau oleh penjenayah yang meminta yang melalui Facebook.

Abbas juga menerima kritikan daripada fundamentalis Islam dengan mengatakan bahawa beliau meniru-niru perbuatan orang kafir dan tidak dapat diterima menurut pandangan Islam.

Namun dengan risiko yang diterima, Abbas masih tidak meninggalkan Afghanistan dan percaya beliau mampu merealisasikan impiannya satu hari nanti di China, Bollywood mahupun Hollywood.


Mengapakah Amerika Syarikat Tidak Menggunakan Sistem Unit Metrik?

Sekiranya anda seorang pelajar kejuruteraan ataupun seorang jurutera, anda pasti pernah menghadapi kesukaran dan kekeliruan untuk menukar unit ukuran daripada unit ukuran Imperial System (IS) yang digunapakai secara meluas di Amerika Syarikat kepada sistem unit metrik.

Menukar unit ukuran bagi berat daripada pound (lb) ke kilogram (kg) dimana 1 kg bersamaan dengan 2.20462 lb mungkin tidak begitu sukar. Walau bagaimanapun, bagi menyelesaikan masalah pengiraan matematik sukar yang melibatkan kiraan tekanan udara, halaju dan sebagainya, ianya lebih kompleks dan ada kalanya mengelirukan.

Secara umumnya, terdapat beberapa sistem unit ukuran didunia tetapi yang paling popular adalah sistem unit metrik. Kali ini pihak iluminasi ini berkongi sejarah ringkas sistem unit metrik ini dan mengapa Amerika Syarikat tidak menggunakannya secara rasmi walaupun hampir kesemua negara di dunia ini sudahpun menggunakannya secara rasmi.

Sejarah sistem unit metrik ini bermula sekitar tahun 1700-an, iaitu ketika zaman Revolusi Perancis. Pada ketika ini, sistem unit metrik telah diperkenalkan di Perancis dan tersebar luas ke beberapa negara terutamanya di sekitar Eropah. Walau bagaimanapun, sistem ini telah ditolak oleh England dan juga sekutunya Amerika Syarikat.

Secara umumnya, dalam sistem unit metrik terdapat dua unit asas iaitu meter bagi jarak atau panjang, dan gram bagi berat. Unit-unit lain seperti ketumpatan, isipadu, luas dan sebagainya diperolehi berdasarkan 2 unit asas ini.

Pada zaman kini, sistem unit metrik telah ditambahbaik dan diberi nama Système international d'unités atau singkatannya unit SI. Antara unit-unit asas dalam unit SI ini adalah meter (panjang/jarak), kilogram (berat), saat (masa), kelvin (temperature) dan sebagainya.

Nota: Jangan terkeliru antara unit SI dan unit IS (yang digunakan di Amerika Syarikat)

Menjelang 1860, kesemua negara di Eropah telah telahpun menggunapakai sistem unit  metrik. Hanyalah pada tahun 1893 kerajaan Amerika Syarikat secara rasminya mengiktiraf sistem unit metrik. Malangnya, penggunaannya tidak secara meluas.

Pada tahun 1971, National Bureau of Standards telah berusaha untuk menukar sistem ukuran di Amerika Syarikat kepada sistem unit  metrik. Walaupun pihak Kongres telah menerima cadangan ini, penggunaan sistem unit metrik ini tidak diwajibkan, sebaliknya bergantung kepada setiap individu atau syarikat itu sama ada hendak menggunakannya atau tidak.

Adalah tidak tepat untuk mengatakan Amerika Syarikat tidak langsung sistem unit metrik. Sistem unit metrik di Amerika Syarikat digunakan secara meluas dalam bidang sains dan ketenteraan. Malah, para pelajar juga diajar menggunakan sistem unit metrik di sekolah.

Selain itu, mereka sebenarnya mencampur-adukkan penggunaan sistem unit metrik. Sebagai contoh, ukuran jarak bagi sebuah padang permainan American football diukur menggunakan unit yards, sebaliknya ukuran jarak bagi acara lumba lari biasanya menggunakan unit meter. Contoh lain, ukuran isipadu minyak petrol biasanya menggunakan unit gallon sementara ukuran isipadu air minuman soda pula biasanya menggunakan unit liter. Sangat mengelirukan bukan?

Pernahkah anda terfikir mengapakah Amerika Syarikat tidak hanya menggunakan sistem unit metrik yang lebih luas digunapakai di seluruh dunia? Bukankah itu lebih memudahkan semua pihak? Terdapat beberapa teori atau alasan munasabah mengapa mereka tetap tidak menggunakan sistem unit metrik secara meluas, antaranya:

1. Setiausaha kerajaan Thomas Jefferson adalah orang pertama yang menolak dan memprotes penggunaan sistem unit metrik secara terbuka. Pada ketika itu beliau berpendapat kos untuk membawa masuk barangan untuk ukuran berat dan panjang yang mengikut standard sistem unit metrik ke Amerika Syarikat dari Perancis adalah terlalu mahal.

2. Ketika zaman Revolusi Perindustrian, kebanyakan kilang besar pada ketika itu menyediakan peluang pekerjaan dan menjana pendapatan ekonomi yang besar kepada negara. Mesin-mesin di kilang-kilang pada waktu tersebut telah dibina dengan menggunapakai unit IS, malah para pekerja juga dilatih menggunakan unit IS. Oleh itu, setiap kali pihak kerajaan ingin mengadakan mesyuarat untuk mencadangkan penukaran unit IS kepada sistem unit metrik, ianya akan ditentang oleh syarikat-syarikat besar ini kerana mereka terpaksa menukar mesin mereka ke sistem unit metrik dan melatih para pekerja menggunakan sistem unit metrik yang semestinya memakan belanja yang besar.

3. Sebagai sebuah negara yang mempunyai kuasa besar, sesetengah pihak berpendapat bahawa Amerika Syarikat perlulah mengekalkan penggunakan unit IS untuk menjadikannya unik dan menjadi simbol status bahawa ianya sebuah negara besar dan bukannya pengikut negara lain.


Surat Mahatma Ghandi Kepada Adolf Hitler

Sehingga tahun 1930, Mahatma Ghandi telah menjadi seorang figura politik yang penting dan beliau sangat dihormati oleh Barat. Beliau mampu untuk mempengaruhi orang ramai untuk menentang penjajah British tanpa melibatkan sebarang keganasan.

Gandhi telah mengepalai Dandi March dengan berarak sejauh 390km dari Sabarmati hingga ke penempatan berhampiran laut di Dandi, meraih perhatian antarabangsa.

Pegerakan terancang ini adalah sebagai bantahan kepada monopoli tidak adil penjajah British terhadap bekalan garam. Peristiwa ini menjadi ingatan dalam sejarah perjuangan pembebasan India.

Dengan kejayaan perarakan ini, Gandhi dikenali sebagai penyokong perjuangan yang tidak menggunakan keganasan. Hal ini menyebabkan gesaan daripada pembantu beliau untuk menulis sepucuk surat kepada diktator Adolf Hitler untuk tidak memulakan sebuah lagi perang dunia.

Pada tahun 1936, Führer (Pemimpin) Adolf Hitler telah berunding terma dengan negara-negara seperti Itali dan Jepun dalam kerjasama melawan Kuasa Bersekutu (Britain, Amerika Syarikat dan lain-lain). Dua tahun kemudian, tentera Nazi telah mula menjajah Austria.

Britain dan Perancis berpendapat bahawa penjanjian yang mereka tandangani dengan Führer Hitler yang memberikan kuasa kepada beliau di sebahagian Czechoslovakia akan membuatkan beliau bertenang daripada berperang.

Pada tahun 1939, tentera Nazi mengambil alih seluruh Czechoslovakia. Hal ini menanam benih Perang Dunia Kedua, dengan Britain berpihak kepada Poland sekiranya Jerman memulakan perang dengan negara tersebut.

Ketika itu, Gandhi merasakan hal tersebut perlu dielakkan dan membuat keputusan untuk melakukan sesuatu bagi mengelakkan lebih ramai kematian akibat peperangan.

Pada 23 Julai 1939, beliau meluahkan buah fikiran dan perasaan beliau dengan menulis sepucuk surat kepada Führer Hitler.

Rakan-rakanku telah menggesaku untuk menulis sepucuk surat kepadamu demi nilai kemanusiaan. Namun, aku menolak permintaan mereka kerana merasakan apa-apa surat dariku dilihat tidak berkenaan. Sesuatu memberitahuku untuk tidak berkira, dan aku perlu membuat rayuan kepadamu.

Adalah jelas bahawa engkau adalah satu-satunya manusia di dunia hari ini yang mampu mengelakkan peperangan. Mahukah engkau membayar harga sebuah objek walau bernilai manapun ia kelihatan bagimu? Akankah engkau dengar rayuanseorang yang sengaja mengelak dari cara peperangan walaupun tanpa sebarang kejayaan? Apapun, aku mengharapkan kemaafan darimu, sekiranya ada aku bersalah dalam penulisanku terhadapmu.

Surat ini bagaimanapun tidak sampai ke tangan penerimanya, kerana terdapat campur tangan Britain.

Seperti yang dijangka, pada 3 September 1939, tentera Nazi menjajah Poland, bermulanya detik-detik Perang Dunia Kedua. Britain dan Perancis bersatu menentang Jerman, dan USSR (Soviet Union) hanya menjadi pemerhati.

Jerman tidak menghadapi sebarang kesulitan bagi mengalahkan Kuasa Bersekutu dan sehingga Mei 1940, mereka berjaya menguasai Belgium, Denmark, Perancis, Luxembourg, Belanda dan Norway.

Julai tahun sama, tentera Nazi menyerang Britain di tanah air mereka. Sekitar 30,000 pengeboman telah berlaku di London mengorbankan ribuan manusia.

Terkejut dan sedih dengan kemusnahan dan kematian yang berlaku, Gandhi sekali lagi menulis surat kepada Führer Hitler. Dalam surat kedua beliau, beliau memanggil Führer Hitler sebagai sahabat seperti dalam surat pertama.

Penulisan dan pengumumanmu... tidak memberikan sebarang ruang keraguan yang kebanyakan tindakanmu adalah tiada kemanusian dan tidak bermaruah.

Beliau turut memberi kritikan dengan kemusnahan yang dilakukan oleh tentera Nazi:

Aku kagum denganmu yang tidak melihatnya sebagai monopoli sesiapa. Sekiranya bukan Britain, kuasa lain pasti akan memperbaiki cara dan menentangmu dengan senjatamu.

Engkau tidak meninggalkan sebarang legasi kepada rakyatmu yang boleh membanggakan mereka.

Mereka tidak boleh berbangga dengan tindakan kejammu, walaubagaimanapun engkau rancang. Aku, oleh itu, merayau kepadamu atas nama kemanusiaan untuk memberhentikan peperangan ini.

Beliau mendesak walaupun kedua India dan Jerman benci akan Britain, keganasan bukanlah jalan penyelesaian. Surat beliau berakhir dengan:

Nasib surat ini walaubagaimanapun tidak diketahui namun siapa tahu bagaimanakah kesannya terhadap perjalanan sejarah sekiranyana Führer bersetuju dengan rayuan Gandhi.


Kisah Kejayaan Wanita Warganegara India Membina Empayar Perniagaan Samosa di Britain

Bermodalkan £2.50 dan cita-cita yang tinggi, Perween Warsi ingin seluruh rakyat Britain menikmati makanan beliau. 31 tahun selepas menceburi perniagaan sebagai pengeluar produk makanan, impian beliau kini boleh dikatakan telah menjadi kenyataan.

Perween Warsi dilahirkan dan dibesarkan di daerah Bihar di utara India. Bapa merupakan seorang jurutera dan atas urusan kerja bapa beliau, mereka sekeluarga banyak berpindah-randah.

Disebabkan gaya hidup yang banyak berpindah, beliau mudah untuk menyesuaikan diri dengan persekitaran baru. Sebagai kanak-kanak riang, Perween selalu bersama pembantu rumah keluarga di dapur.

Walaupun sebagai kanak-kanak, beliau sangat rajin dan selalu ingin membantu pembantu rumahnya menyiapkan makanan. Walaupun diberikan tugas yang kecil, beliau bersungguh-sungguh melakukannya.

Antara tugas di dapur yang beliau lakukan termasuklah melipat samosa dan menguli doh capati. Ketika di awal usia juga beliau selalu melihat ibu dan nenek membuat resipi makanan baru dari pelbagai jenis bahan yang segar.

Melalui pendedahan awal ini, minat beliau terhadap bidang masakan mula terbentuk.

Pada pada usia 17 tahun, beliau berkahwin dengan seorang doktor bernama Talib Warsi melalui aturan keluarga. Sepanjang hidup beliau tinggal di India. Pada tahun 1975, iaitu setelah berkahwin, beliau terpaksa berpindah ke Derby, England kerana suaminya bekerja di sana.

Walaupun pandai menyesuaikan diri dengan tempat baharu, England sangat asing bagi beliau. Beliau melalui kejutan budaya bukan sahaja dari segi cuaca, malah makanan di negara tersebut juga lain.

Dahulunya mempunyai pembantu rumah, kini segala tugasan beliau harus lakukan sendiri. Sebagai seorang isteri, beliau bertanggungjawab untuk memasak, mengemas dan menguruskan segala lain-lain hal di rumah.

Britain dan India mempunyai hubungan yang lama dari segi sejarah, dan makanan India bukanlah sesuatu yang asing bagi rakyat negara barat itu.

Industri makanan India di negara tersebut sangatlah berpotensi tinggi. Terdapat lebih kurang 8000 restoran makanan India di Britain dan ayam Tikka Masala dilihat lebih popular berbanding fish and chips. Sukar dipercayai.

Disebabkan tidak berpuas hati dengan kualiti makanan tempatan dan makanan India di sana (sama ada di restoran mahupun pasaraya), beliau memilih untuk memasak sendiri daripada makan di luar.

Pada tahun 1986, beliau mula menghasilkan samosa menggunakan resipi keluarga untuk dijual di kedai-kedai makanan di sana. Beliau hanya bermula dengan 12 biji samosa yang dihasilkan daripada setengah dozen sayur dan setengah dozen daging untuk dijual di sebuah restoran Greek. Jumlah pelaburan pertama beliau adalah sebanyak £2.50.

Samosa beliau mendapat sambutan baik dan menjadi buah mulut rakyat tempatan. Lama kelamaan, beliau menghasilkan lebih banyak jenis makanan India seperti pakoras dan ayam tandoori. Beliau turut menjual kebab. Segala produk makanan yang beliau keluarkan dihasilkan di dapur rumah beliau.

Perween mengubah suai dapur rumah kerana memerlukan ruang yang lebih besar bagi menghasilkan lebih banyak kuantiti produk. Beliau turut mengambil pekerja yang terdiri daripada wanita-wanita Asia yang tidak pandai bertutur dalam bahasa Inggeris.

Mereka inilah yang bersama beliau mengembangkan perniagaan makanan beliau. Daripada pembuatan secara manual, pekerja-pekerja tersebut kini mampu untuk menggunakan mesin-mesin yang kompleks.

Mereka turut menjadi lebih yakin untuk bertutur dalam bahasa Inggeris. Perween memupuk bakat dan memberi peluang kepada wanita-wanita ini untuk berkembang sejak awal lagi. Sebagai balasan, mereka setia bersama beliau ketika susah dan senang.

Beliau mempunyai impian yang lebih besar. Daripada kedai-kedai di sekitar kawasan perumahan, beliau mula cuba menembusi pasaran pasaraya bagi memasarkan produk sejuk beku samosa dan lain-lain.

Beliau gagal untuk meyakinkan pasaraya untuk menjual produk mereka. Kegagalan ini bukan sesuatu yang mudah untuk beliau hadapi. Namun atas prinsip tidak murah menyerah kalah, beliau terus mengejar cita-cita beliau tanpa berputus asa.

Beliau seorang yang yakin dengan diri sendiri dan dengan kualiti makanan yang dihasilkan, beliau percaya beliau akan berjaya. Motto hidup beliau adalah 'innovasi atau mati'.

Setiap kali menemui kegagalan, beliau terus bekerja keras bagi menambah baik kualiti makanan serta mempelbagaikan produk. Perween bertahan selama beberapa tahun.

Pada tahun 1987 beliau telah dijemput oleh rangkaian pasaraya ASDA untuk acara blind food tasting. Acara ini turut dihadiri oleh pembekal-pembekal makanan sejuk beku yang lain.

Makanan yang dirasakan berkualiti dan memenuhi cita rasa pelanggan akan diberikan kontrak bagi membekalkan produk tersebut kepada pasaraya ini. Akhirnya, syarikat beliau iaitu S&A Foods berjaya mendapat kontrak tersebut.

Kontrak tersebut adalah permulaan kepada kejayaan yang lebih besar kerana kuantiti produk yang perlu dihasilkan oleh syarikat beliau adalah berkali ganda dari apa yang pernah beliau keluarkan. Malah, ia perlu memenuhi standard yang ditetapkan.

Nota: Nama S&A Foods diambil dari nama anak-anak beliau iaitu Sadiq dan Abid.

Untuk berjaya bukanlah sesuatu yang mudah. Beliau tidak mempunyai latar belakang perniagaan, malah tidak mempunyai modal yang cukup untuk dilaburkan kepada fasiliti atau kilang bagi memenuhi kehendak kontrak yang beliau perolehi.

Beliau sedar bahawa di saat ini keluarga hanya mampu memberi sokongan moral, sokongan kewangan bukanlah sesuatu yang mereka mampu. Jadi, beliau perlu mencari sokongan kewangan dari luar.

Untuk membina sebuah kilang yang mampu menghasilkan makanan berskala besar memerlukan pelaburan yang banyak. Beliau akhirnya bekerjasama dengan sebuah syarikat tempatan iaitu Hughes Food Group (HFG) bagi mendapatkan bantuan kewangan yang beliau perlukan.

Beliau dengan berat hati menjual saham syarikat kepada HFG. Keputusan ini agak sukar bagi beliau kerana beliau enggan ada campur tangan dalam keputusan yang akan dibuat. Namun, apakan daya beliau tiada pilihan.

Pada tahun 1989, beliau berjaya membina sebuah kilang bagi menghasilkan makanan sejuk beku, dalam yang sama menghasilkan peluang pekerjaan kepada penduduk sekitar kawasan kilang.

Berjaya memenuhi kontrak sebelumnya, S&A Foods mendapat kontrak baharu daripada ASDA, dan juga daripada sebuah pasaraya lain iaitu Safeway.

Siapa sangka daripada perusahaan kecil dengan menjual samosa di Britain mampu menjadikan Perween Warsi salah seorang wanita terkaya di negara itu? Kejayaan tidak mengenal darjat, latar belakang dan jantina.

Untuk berjaya dalam hidup bukanlah sesuatu yang mudah. Gagal sekali tidak bermaksud akan gagal selamanya. Yang penting, perlu rajin berusaha demi mencapai cita-cita dan bukan sekadar goyang kaki mengharapkan rezeki jatuh dari langit.

Kegigihan dan keazaman yang tinggi adalah ciri-ciri orang berjaya. Sekiranya Perween Warsi boleh, anda pun boleh berjaya seperti beliau.


5 Selebriti Popular Ini Meninggal Dunia Sewaktu Penggambaran Filem atau TV

Terdapat beberapa selebriti terkenal yang meninggal dunia, ketika mereka masih menjalani penggambaran atau sebelum sesebuah projek filem atau program itu sempat dihasilkan sepenuhnya. Ini termasuk yang terbunuh semasa berada di lokasi penggambaran. Pemergian secara mengejut figura awam yang menghiasi kaca televisyen dan layar perak ini pastinya akan dikenang sampai bila-bila. Jom kita lihat senarai tersebut.

Filem: Some Like It Hot, The Seven Year Itch, Gentlemen Prefer Blondes, How to Marry a Millionaire

Aktres berambut perang yang merupakan ikon Hollywood abad ke-20 ini ditemui mati di rumahnya di Los Angeles pada 5 Ogos 1962. Ketika itu, beliau sedang menjalani penggambaran filem komedi berjudul “Something's Got to Give”.

Monroe dijumpai mati di rumahnya di Brentwood, CA. Beliau ditemui terbaring di atas katilnya, dalam keadaan tanpa seurat benang dan memegang telefon. Terdapat beberapa botol pil kosong dibuang di sekitar kawasan biliknya itu.

Selepas siasatan dijalankan, pihak polis menyimpulkan kematian Monroe adalah kerana pengambilan ubat penenang "barbiturates" secara berlebihan. Beliau berkemungkinan memang berniat untuk membunuh diri.

Filem terakhirnya itu dilanda masalah sejak awal penggambaran lagi. Pada mulanya, Monroe dipecat dan akhirnya dimasukkan semula. Ini kerana pelakon Dean Martin enggan bekerja dengan mana-mana pelakon lain selain Monroe.

Penggambaran filem ini tidak sempat selesai, kerana pemergian mengejut Monroe. Pada tahun 2001, sebahagian filem ini dapat ditonton menerusi sebuah dokumentari berjudul “Marilyn: The Final Days”.

Filem: Fast and the Furious, Furious 7, Fast & Furious 6, 2 Fast 2 Furious

Pada 30 November 2013, bintang "Fast & Furious", Paul Walker meninggal dunia dalam sebuah nahas jalan raya. Beliau ketika itu bersama bekas rakan pelumbanya, Roger Rodas.

Mereka dalam perjalanan pulang dari menjayakan sebuah acara amal "Reach Out Worldwide" di Santa Clarita, California yang bertujuan membantu mangsa Taufan Haiyan di Filipina.

Kereta jenis Porsche yang dipandu Rodas itu tiba-tiba hilang kawalan dan merempuh sebuah pokok. Kereta itu dijilat api dan kedua-dua mereka disahkan mati di tempat kejadian.

Filem "Fast & Furious 7" yang masih menjalani penggambaran terpaksa dihentikan buat seketika oleh Universal Pictures. Akhirnya, mereka meneruskan projek itu dengan kombinasi penggunaan kesan khas dan "stunt doubles".

Pada masa itu, Walker telah menamatkan penggambaran filem bergenre sains fiksyen dan jenayah, "Brick Mansions" yang telah ditayangkan pada tahun 2014. Fast & Furious 7 pula menemui penonton pada 3 April 2015, dengan pulangan "box office".

Pada Mac 2015, bintang Fast & Furious 7, Vin Diesel telah menamakan anak perempuannya "Pauline", sebagai tanda memperingati mendiang.

Filem: 10 Things I Hate About You, A Knight's Tale, Brokeback Mountain, The Dark Knight

Pada 22 Januari 2008, Ledger ditemui dalam keadaan tidak sedar di atas katil oleh pembantu rumah dan tukang urutnya di apartmen beliau tinggal di Manhattan.

Ketika itu, beliau baru sahaja tamat penggambaran filem "The Dark Knight" arahan Christopher Nolan dan sedang menjayakan filem "The Imaginarium of Dr. Parnassus" arahan Terry Gilliam.

Gilliam membawa barisan teman rapat Ledger, seperti Johnny Depp, Jude Law dan Colin Farrell untuk mengambil alih watak Ledger, menerusi baki adegan yang tidak sempat dirakamkan mendiang.

Pada November 2007, Ledger memberitahu The New York Times bahawa beliau sedang mengambil Ambien, sejenis ubat preskripsi untuk merawat gejala insomnia yang dialaminya, bagi jangka masa pendek.

Beliau menyamakan situasi itu dengan watak "The Joker" dalam filem "Batman The Dark Knight". Menurut beliau, watak itu digambarkan sebagai "psikopatik, pembunuhan secara beramai-ramai dan badut skizofrenia tanpa perasaan empati".

Menurutnya lagi, purata waktu tidur beliau hanyalah 2 jam setiap malam. Kematian bintang muda itu dipercayai berpunca daripada overdos pil tidur dan pelbagai ubat preskripsi lain yang dijumpai semasa proses bedah siasat.

Drama/filem: Glee, Monte Carlo, Final Destination 3, Sisters & Brothers

Bintang drama bersiri komedi muzikal, "Glee" ini ditemui mati di dalam bilik hotel Vancouver di Kanada pada 13 Julai 2013. Ketika itu, beliau sedang dalam tempoh berehat bagi penggambaran antara musim ke-4 dan ke-5 rancangan popular itu.

Menurut pihak berkuasa, pelakon itu meninggal akibat kombinasi heroin dan alkohol yang sangat berbahaya. Namun, mereka menolak kemungkinan terdapatnya sebarang unsur khianat.

Pada Mac 2013, Monteith kembali ke pusat pemulihan kerana penyalahgunaan bahan terlarang. Penerbit Glee menukar jadual beliau supaya membolehkannya mendapatkan rawatan.

Pada April 2013, Monteith nekad meninggalkan "Glee". Namun, beeliau dilaporkan kembali bersemangat. Monteith mengemaskini status di Twitternya: "Buat semua yang saya cintai, ucapan terima kasih atas sokongan yang berterusan. Ia sangat bermakna kepada saya".

Pada 6 Julai 2013, beliau mendaftar masuk di sebuah hotel di Vancouver, Kanada. Monteith keluar bersama rakan-rakannya pada malam 12 Julai. Beliau kemudiannya dilaporkan kembali ke hotel tersebut berseorangan.

Namun, Monteith gagal untuk mendaftar keluar pada keesokan paginya. Pemeriksaan di bilik beliau pada tengah hari mendedahkan bahawa bintang itu telah meninggal dunia.

Menurut laporan Perkhidmatan Koroner Columbia British, analisis autopsi dan toksikologi mendedahkan pemergian Monteith adalah akibat overdos heroin dan alkohol.

Siri televisyen/dokumentari: The Crocodile Hunter: Collision Course, The Crocodile Hunter Diaries, Ocean's Deadliest, The Crocodile Hunter

Pakar hidupan liar dan pencinta haiwan kesayangan ramai, Steve Irwin atau lebih dikenali sebagai “The Crocodile Hunter”, terbunuh akibat disengat oleh seekor ikan pari sewaktu penggambaran sebuah dokumentari berjudul “Ocean's Deadliest”.

Kejadian malang itu berlaku pada 4 September 2006, dimana Irwin sedang terlibat dalam program berkenaan di luar pantai Port Douglas di Queensland, Australia.

Ketika Irwin sedang bersnorkel, dadanya tertusuk duri ikan pari gergasi sebelum terkena pada jantungnya. Sejurus selepas itu, Irwin meninggal dunia dalam tempoh kurang 10 minit akibat serangan jantung.

Terkejut dengan berita itu, peminat Irwin berkabung dan memberi penghormatan terakhir di Zoo Australia, yang diuruskan oleh mendiang dan isterinya.

Sehingga hari ini, Steve Irwin terus dikenang atas sumbangannya yang tidak terkira dalam bidang pendidikan dan pemuliharaan hidupan liar.

Antaranya beliau telah membuka sebuah organisasi untuk menyelamatkan dan melindungi buaya. Selain itu, beliau juga menyokong pelbagai lagi kerja amal melibatkan haiwan.

15 November telah ditetapkan sebagai "Steve Irwin Day", suatu pengiktirafan dunia terhadap mendiang.


7 Sebab Mengapa Paris Digelar Bandar Paling Overrated Di Dunia

Paris merupakan antara salah satu lokasi pelancongan paling popular di dunia, menurut media. Diberi nama jolokan seperti "City of Lights" dan "City of Love", ia menjadi tarikan pelancong dengan anggaran seramai 15 juta setiap tahun, dari serata dunia.

Namun, sejauh mana kebenaran yang digembar-gemburkan selama ini mengenai Paris? Mengapa ramai yang telah mengunjungi bandar ini mengatakan ia adalah bandar paling overrated di dunia? Adakah ia tidak mencapai tahap yang diimaginasikan pelancong?

iluminasi.com ingin berkongi 7 sebab mengapa Paris dilabel sebagai bandar paling overrated di dunia.

Daripada gambar yang dilihat di media masa, atau di post Instagram rakan-rakan anda yang melawati Paris, mungkin kota ini kelihatan tersangat cantik. Namun hakikatnya tidaklah seperti yang disangka.

Kawasan persekitaran Paris boleh dikatakan tidak bersih, malah ada sesetengah tempat yang boleh dikatakan sebagai kotor. Ya, di mana-mana sahaja ada tempat kotor, tapi sebagai tempat tumpuan pelancong, masalah ini sepatutnya lebih diberikan perhatian.

Sebagai contoh, Singapura, walaupun menjadi tumpuan pelancong, tetapi masih mengekalkan tahap kebersihan maksima.

Bukan itu sahaja, terdapat beberapa stesen kereta api bawah tanah (subway) dan lorong-lorong yang mana busuk berbau kencing dan tidak selesa untuk menunggu lama.

Ramai pelancong yang merungut bahawa layanan orang tempatan terhadap pelancong sangatlah tidak mesra. Perkara ini dikatakan disebabkan oleh perbezaan budaya yang sangat ketara.

Mungkin tak semua tetapi kebanyakan. Mungkin kerana terlalu ramai pelancong datang membuatkan mereka berasa tidak selesa?

Antara perkara yang membuatkan bandar Paris overrated adalah kos dan harga yang mahal. Menurut sebuah laporan, Paris berada di tangga ke-7 bandar paling mahal di dunia, dan bandar termahal di Eropah.

Apa yang paling ketara adalah harga makanan yang tersangat mahal, berbanding bandar-bandar besar lain seperti London.

Memang rasa macam tak berbaloi! Gelemg kepala tengok harga. Sampai air botol pon mahal!

Dan ada juga sesetengah restoran yang sengaja mengenakan bayaran yang lebih.

Produk lain yang dianggap mahal di Paris adalah pakaian dan hiburan. Hanya harga alkohol dan tembakau sahaja berbaloi untuk dibeli, berbanding bandar Eropah lain.

Kos di Paris ketika ini 7% lebih mahal daripada di New York. Dalam masa 5 tahun ini sahaja kosnya meningkat sebanyak 50%.

Paris adalah salah satu bandar di dunia yang sangat sukar untuk berkomunikasi, jika anda tidak boleh bertutur dalam bahasa tempatan.

Malah, bahasa Inggeris yang digunapakai hampir di seluruh dunia, hampir tidak digunakan di Perancis.

Agak ironi kerana Perancis merupakan negara jiran United Kingdom, yang menggunakan bahasa Inggeris. 90% daripada penduduk tempatan boleh dikatakan tidak mahu bertutur dalam bahasa Inggeris dan kebanyakan papan tanda adalah dalam bahasa Perancis.

Ini menyukarkan pelancong untuk bergerak. Selain itu, penduduk tempatan juga seolah-olah tidak mahu melayan anda jika anda berbahasa selain daripada bahasa Perancis.

Penulis pernah bertanya arah kepada penduduk tempatan dalam bahasa Inggeris namun tidak diendahkannya.

Jika anda rasa di Malaysia sudah banyak peminta sedekah dan scammer, think again. Di Perancis, ia menjadi perkara biasa.

Jika anda bersiar-siar di Paris, pasti anda akan disapa oleh peminta sedekah, yang berpakaian dan bertudung seperti orang Islam, meminta sedekah.

Menurut penduduk tempatan, mereka adalah pelarian Romania, yang berpakaian sedemikian bagi meminta sedekah, mengambil kesempatan terhadap krisis kemanusiaan yang melanda negara-negara Islam.

Ini yang paling bahaya dan berleluasa. Bagi yang ingin melawat Paris, pastikan anda berjaga-jaga dengan penyeluk saku.

Jika anda boleh untuk tidak melayani peminta sedekah dan scammer, namun anda sukar untuk menghindarkan diri daripada menjadi perhatian penyeluk saku.

Bandar Paris sangat terkenal dengan penyeluk saku yang boleh dianugerahkan sebagai penyeluk saku paling hebat di dunia.

Jika anda rasa anda sudah menyimpan barangan dengan baik dan rapi, mereka masih boleh mencuri menggunakan pelbagai teknik.

Rakan penulis yang merupakan penduduk tempatan menasihati supaya menyimpan dompet, telefon pintar dan passport di bahagian dalam jaket, walaupun ia adalah selamat jika menyimpannya di dalam poket hadapan.

Selain itu, terdapat penipu yang datang membawa sekeping kertas kepada anda dan memohon tandatangan, dan meminta wang. Perkara ini sangat mengjengkelkan dan membuatkan anda berasa tidak seronok kerana terlalu berjaga-jaga.

Sindrom Paris adalah gejala psikologi gangguan jiwa sementara, yang berlaku kepada individu yang melawat Paris dan mendapati bahawa ianya tidak seperti yang dibayangkan.

Sindrom ini dikategorikan oleh beberapa tanda-tanda seperti delusi, halusinasi, perasaan dianiayai (mangsa prasangka), cemas, pening dan muntah. Ia dilihatkan sebagai satu bentuk kejutan budaya yang dahsyat.

Ia biasanya berlaku terhadap pelancong Jepun kerana pengaruh Paris di Jepun sangat kuat.

Dan ia bukan sahaja berlaku kepada rakyat Jepun, tetapi Malaysia juga.

Kesesakan dengan pelancong juga membuatkan ia menjadi tidak selesa untuk bersiar-siar, apatah mengambil gambar. Boleh dikatakan setiap masa tempat-tempat ini dipenuhi dengan pelancong.

Bandar yang digambarkan sebagai romantik oleh media ini seolah-olah tiada apa-apa sehinggakan Menara Eiffel dilihatkan sebagai satu tugu besi sahaja.

P/s : Adakah anda setuju? Bagi yang pernah melawat Paris, apa yang membuatkan anda tidak seronok melawat kota ini?